text: 25 Mu chaka cha 9 cha kuwusa kwa Zedekiya, mu mwezi wa 10, pa zuŵa la 10 la mwezi uwo, Nebukadinezara+ themba la Babuloni na ŵankhondo ŵake wose ŵakawukira Yerusalemu.+ Wakazenga msasa na chibumira chakulwerapo nkhondo zingilizge.+2 Msumba ukazingilizgika m’paka mu chaka cha 11 cha Themba Zedekiya.3 Pa zuŵa la 9 la mwezi wachinayi, mu msumba mukaŵa njara yikuru.+ Mukaŵavya chakurya chakuti ŵanthu ŵa mu charu ŵarye.+4 Chiliŵa cha msumba chikabawulika,+ ndipo ŵasilikari wose ŵakachimbira usiku. Ŵakafumira pa chipata icho chikaŵa pakati pa viliŵa viŵiri pafupi na munda wa themba, apo Ŵakalidi ŵakazingilizga msumba. Themba likalazgira ku nthowa ya ku Araba.+5 Kweni ŵankhondo ŵa Ŵakalidi ŵakaliskera themba, ŵakalisanga mu vidika vya Yeriko, ndipo viwuru vyake vyose vikachimbira kwa iyo.6 Penepapo ŵakalikora themba Zedekiya+ na kuluta nalo kwa themba la Babuloni ku Ribula, ndipo likeruzgika.7 Ŵakakoma ŵana ŵa Zedekiya mweneko wakuwona. Penepapo Nebukadinezara wakamudolora maso Zedekiya, wakamukaka na maunyoro ghamkuŵa na kuluta nayo ku Babuloni.+8 Mu mwezi wachinkhondi, pa zuŵa la 7 la mwezi uwo, ndiko kuti, mu chaka cha 19 cha Nebukadinezara themba la Babuloni, Nebuzaradani+ mulara wa ŵalinda, uyo wakaŵa muteŵeti wa themba la Babuloni, wakiza ku Yerusalemu.+9 Wakawotcha nyumba ya Yehova,+ nyumba ya themba,+ na nyumba zose za mu Yerusalemu.+ Wakawotchaso nyumba ya munthu waliyose wakumanyikwa.+10 Viliŵa vyakuzingilizga Yerusalemu vikadilimulikira pasi na ŵankhondo wose ŵa Ŵakalidi awo ŵakaŵa na mulara wa ŵalinda.+11 Nebuzaradani, mulara wa ŵalinda wakatolera ku wuzga ŵanthu awo ŵakasidika mu msumba, awo ŵakagwenthera kwa themba la Babuloni, na ŵanthu ŵanyake wose.+12 Kweni mulara wa ŵalinda uyu wakasidamo ŵanthu ŵakavu chomene mu charu kuti ŵapwelelerenge mpheska na kugwira ntchito mu minda.+13 Ŵakalidi ŵakaswa mizati yamkuŵa+ ya nyumba ya Yehova, vyakuyegheramo+ na Nyanja yamkuŵa+ ivyo vikaŵa mu nyumba ya Yehova. Ŵakatora mkuŵa kuya nawo ku Babuloni.+14 Ŵakatoraso vyakuyolera vyoto, mafosholo, vyakuzimwiskira nyali, nkhombo, na viteŵetero vyose vyamkuŵa vyakuchitira milimo pa tempile.15 Mulara wa ŵalinda wakatora majonjo na mabakule ivyo vikaŵa vya golide+ na siliva+ lanadi.16 Kweni mizati yiŵiri, Nyanja, na vyakuyegheramo ivyo Solomoni wakapangira nyumba ya Yehova, mkuŵa wa vinthu vyose ivi ukaŵa wakuti ungapimika yayi uzito wake.+17 Mzati uliwose ukaŵa utali mikono* 18,+ ndipo mutu wapachanya pa mzati ukaŵa wa mkuŵa. Utali wa mutu uliwose ukaŵa mikono yitatu. Maunyoro ghakulukanalukana na marimoni ghakuzingilizga mutu uliwose vikaŵa vya mkuŵa pera.+ Mzati wachiŵiri na maunyoro ghake ghakulukanalukana ukaŵa wakuyana waka na unyake.18 Mulara wa ŵalinda wakatoraso Seraya+ wasembe* mulara, Zefaniya+ wachiŵiri kwa wasembe, na ŵalinda ŵatatu ŵa pa mulyango.+19 Wakatoraso mu msumba wantchito yumoza wa themba uyo wakaŵa mwimiliri wa ŵasilikari, ŵabwezi ŵa themba ŵankhondi awo ŵakasangika mu msumba, kweniso mulembi wa mulara wa ŵankhondo, uyo wakalembanga ŵanthu ŵa mu charu, na ŵanalume 60 pa ŵanthu bweka ŵa mu charu awo ŵakaŵa ŵachali mu msumba.20 Nebuzaradani+ mulara wa ŵalinda wakaŵatora na kuya nawo kwa themba la Babuloni ku Ribula.+21 Themba la Babuloni likaŵatimba na kuŵakomera ku Ribula mu charu cha Hamati.+ Ntheura Yuda wakaluta ku wuzga kufumamo mu charu chake.+22 Nebukadinezara themba la Babuloni wakimika Gedaliya+ mwana wa Ahikamu+ mwana wa Shafani+ pa ŵanthu awo wakaŵasida mu charu cha Yuda.+23 Ŵalongozgi wose ŵankhondo na ŵanalume ŵawo ŵakati ŵapulika kuti themba la Babuloni limika Gedaliya, nyengo yeneyiyo ŵakiza kwa Gedaliya ku Mizipa. Ŵakaŵa Ishimayeli mwana wa Netaniya, Yohanani mwana wa Kareya, Seraya mwana wa Tanumeti Munetofa, na Yezaniya mwana wa Mumakati, pamoza na ŵanalume ŵawo.+24 Gedaliya wakalapa chilapo kwa iwo na ŵanalume ŵawo, wakati: “Mungawopanga chara kuteŵetera Ŵakalidi. Khalani mu charu na kuteŵetera themba la Babuloni, ndipo vimwenderaninge makora.”+25 Mu mwezi wa 7, Ishimayeli+ mwana wa Netaniya mwana wa Elishama, uyo wakaŵa wa mphapu yachifumu wakiza pamoza na ŵanalume 10, ŵakamutimba Gedaliya, wakafwa pamoza na Ŵayuda na Ŵakalidi awo ŵakaŵa nayo ku Mizipa.+26 Kufuma apo, ŵanthu wose, ŵachoko na ŵakuru, na ŵalongozgi ŵa ŵankhondo wuwo, ŵakanyamuka na kuya ku Eguputo,+ pakuti ŵakawopanga Ŵakalidi.+27 Mu chaka cha 37 cha wuzga wa Yehoyakini+ themba la Yuda, mu mwezi wa 12, pa zuŵa la 27 la mwezi uwo, Evili-merodaki themba la Babuloni wakafumiska* Yehoyakini themba la Yuda mu gadi.+ Ichi chikaŵa chaka icho Evili-merodaki wakakhalira pa uthemba.28 Wakayowoya nayo mwalusungu ndipo wakaŵika chitengo chake pachanya kuluska vitengo vya mathemba ghanyake agho ghakaŵa nayo mu Babuloni.29 Ntheura Yehoyakini wakavura vyakuvwara vyaukayidi, ndipo nyengo zose wakaryanga pamaso pa themba mazuŵa ghose gha umoyo wake.30 Themba la Babuloni likamupanga chakurya nyengo zose, zuŵa na zuŵa, mazuŵa ghose gha umoyo wake.


c: text/html

text:
CHIGAŴA 2
Paradiso Wakutayika
Mungelo wakugaluka wapusika mwanalume na mwanakazi wakwamba, Adamu na Eva, kuti ŵakane kuwusika na Chiuta. Ntheura, kwananga na nyifwa vyanjira mu charu
KALE pambere ŵanthu ŵandalengeke, Chiuta wakalenga vilengiwa vyauzimu vinandi, awo mbangelo. Mu Edeni, mungelo wakugaluka uyo pamanyuma wakachemeka Satana Dyabulosi, wakapusika Eva kuti warye chipambi cha khuni ilo Chiuta wakaŵakanizga.
Mazgu agho Satana wakayowoya kwizira mu njoka ghakung’anamura kuti Chiuta wakaŵanora chinthu chinyake chiwemi Eva na mfumu wake. Mungelo wakaphalira Eva kuti iyo na mfumu wake ŵafwenge yayi usange ŵarya chipambi chakukanizgika. Satana wakatundura Chiuta kuti wakupusika ŵanthu Ŵake. Wakupusika uyu wakayowoya mwakukopa kuti ŵanthu ŵawone nga para ŵagalukira Chiuta, ŵamanyenge vinandi ndipo ŵaŵenge ŵanangwa. Kweni uwu ukaŵa utesi pera, nakuti ukaŵa utesi wakwamba pa charu chapasi. Apa chomene wakawukiranga muwuso wa Chiuta, kuŵa nga Chiuta ngwakwenelera yayi kuwusa, urunji ukumutonda nakuti wakuŵanora viwemi ŵanthu.
Eva wakagomezga utesi uwo wakayowoya Satana. Wakamba kudokera chipambi, ndipo wakaryako. Pamanyuma wakapako mfumu wake, ndipo nayo wakarya, ntheura ŵakaŵa ŵakwananga. Vingawoneka nga ŵakachita kanthu kachoko, kweni ichi chikaŵa chigaluka. Pakuti Adamu na Eva ŵakakanira dala kupulikira dango ilo Chiuta wakaŵapa, chikulongora kuti ŵakakana kuwusika na Mlengi uyo wakaŵapa vyose, nanga mbumoyo wawo wakufikapo.
Mphapu ‘tiyibwanyenge mutu wako, iwe tiulumenge chitende chake.’—Genesis 3:15
Chiuta wakaŵeruzga ŵakugaluka aŵa chifukwa cha ivyo ŵakachita. Wakalayizga kuti kwizenge Mphapu, panji Muwomboli, uyo wazamuparanya Satana, mweneuyo njoka yikwimira. Chiuta wakachimbilira yayi kukoma Adamu na Eva. Wakaŵa na chisungusungu na ŵana ŵawo awo ŵakaŵa ŵandababike. Pakaŵa chigomezgo chakuti vinthu vizamuŵa makora kwa ŵana aŵa, pakuti Uyo Chiuta wazamutuma wazamunozga vyose ivyo vyanangika chifukwa cha chigaluka mu Edeni. Kweni vikamanyikwa yayi umo khumbo la Chiuta lifiskikirenge pa nkhani ya Muwomboli, nesi Uyo wakenera kutumika. Ivi vikavumbukwa pachokopachoko apo Baibolo likalembekanga.
Chiuta wakaŵachimbizga Adamu na Eva kuti ŵafumemo mu Paradiso. Kuti ŵasange chakurya mu dongo la kuwaro kwa munda wa Edeni, ŵakenera kugwira ntchito yakuvuska. Eva wakatora nthumbo, ndipo wakababa Kayini, mwana wakwamba wa Adamu na Eva. Ŵakababa ŵana ŵanyake, ŵanalume na ŵanakazi, ndipo ŵana ŵanyake ŵakaŵa Abelu na Seti, sekuru wa Nowa.
Manyani Vinandi
Kasi Chiuta Wachitengechi na Charu Ichi?
Baibolo likuyowoya chifukwa icho Chiuta wakalengera charu, kweniso kuti masuzgo ghamalenge, charu chizamuŵa paradiso na ŵanthu awo ŵazamukhalamo.

robotstxt: allowed

filter: keep


text:
SAMBIRO 7
Kasi Tikuchita Wuli Para Tawungana?
Kale, para Ŵakhristu ŵawungana, ŵakimbanga sumu, kulomba, kweniso kuŵazga na kulongosora Malemba. Pakaŵavya mitheto yinyake. (1 Ŵakorinte 14:26) Ndivyo muzamuwona para mwiza uko tikuwungana.
Ivyo tikusambira vikufuma mu Malemba, ndipo vikovwira. Kuumaliro wa sabata, mpingo uliwose ukuwungana na kutegherezga nkhani yakufuma mu Malemba, panji kuti nkhani ya Baibolo. Mu nkhani iyi, tikusambira umo Malemba ghangatovwilira pa umoyo withu. Pa chisambizgo ichi, waliyose wakuchiskika kuti waŵazgenge malemba mu Baibolo lake. Kufuma apo, pakuŵa Sambiro la Gongwe la Mulinda. Pa sambiro ili, waliyose wakuŵa mwanangwa kuyowoyapo. Sambiro ili likutovwira umo tingalondezgera fundo izo Baibolo likusambizga. Pa charu chose, mipingo yakujumpha 110,000 yikusambira mutu wakuyana waka sabata yiliyose.
Tikovwirika kuti tisambizgenge makora. Mukati mwa sabata tikukumanaso, ndipo tikuŵa na ungano unyake wa vigaŵa vitatu wakuchemeka Uteŵeti na Umoyo Wachikhristu. Ivyo tikusambira vikuŵa mu kabuku ka Uteŵeti na Umoyo Wachikhristu ako kakufuma mwezi uliwose. Chigaŵa chakwamba cha ungano uwu ni Mazgu gha Chiuta Mbusambazi. Chigaŵa ichi chikutovwira kuti timanye makora nkhani yinyake ya mu Baibolo. Ndipo waliyose wakuŵazgirathu. Chigaŵa chachiŵiri ni Pharazgani Mwaluso. Mu chigaŵa ichi ŵanthu ŵakuyezgelera umo tingachitira pa kuyowoya vya Baibolo na ŵanthu. Uyo wakulongozga wakuyowoya ivyo vingatovwira kuti tiŵazgenge na kusambizga makora. (1 Timote 4:13) Chigaŵa chachitatu ni Umoyo Wachikhristu. Chigaŵa ichi chikutovwira umo tingalondezgera fundo za mu Baibolo pa umoyo withu zuŵa lililose. Munthu yumoza wakufumba mafumbo ndipo ŵanyake wose ŵakuzgorapo. Ivi vikovwira kuti tipulikiske makora Baibolo.
Para mwawungana nase, namwe muzamukhorwa kuti tikusambizgika vinthu vyakuzirwa nadi kufuma mu Baibolo.—Yesaya 54:13.
Kasi muzamupulika vichi para mwawungana na Ŵakaboni ŵa Yehova?
Kasi mungatemwa kwiza ku ungano ngu?
Manyani Vinandi
Kasi pa Nyumba ya Ufumu Pakuchitika Vichi?
Lutani kuti mukawone ivyo vikuchitika.


text:
‘Muzeleza Wakugomezga Mazgu Ghalighose’
Munthu munyake wakati: “Munthu uyo wakuleka kuŵazga nyuzipepara ni muzeleza. Kweni muzeleza chomene ni uyo wakugomezga chilichose icho waŵazga mu nyuzipepara.”—August von Schlözer, wa ku German (uyo wakaŵako mu 1735-1809).
MU VYAKA 200 ivyo vyajumpha, ŵanthu ŵakagomezganga vyose yayi ivyo vyalembeka mu nyuzipepara. Mazuŵa ghano napo, tileke kugomezga vyose ivyo taŵazga panji kuwona pa intaneti. Pa intaneti pali nkhani zinandi chomene, zaunenesko, zakovwira, na ziwemi, kweniso pali zautesi, zambura kovwira, na ziheni. Ntheura tikwenera kusankha mwamahara ivyo tikuŵazga pa intaneti. Ŵanyake awo nkhakwamba kugwiliskira ntchito intaneti, ŵangaghanaghana kuti nkhani yiliyose njaunenesko chikuru yili pa intaneti panji chifukwa chakuti mubwezi wawo ndiyo waŵatumira nkhani iyo pa imelo. Ŵanyake ŵakugomezga vinthu vyakuti vingachitika chara. Baibolo likuti: ‘Munthu muzeleza wakugomezga mazgu ghalighose, kweni wakuchenjera wakulanguruka pa mendero ghake ghose.’—Zinth. 14:15.
Muzeleza wakugomezga chilichose icho wasanga pa intaneti, kweni wakuchenjera ndimo wakuchitira yayi. Ntheura tikwenera kuŵa ŵakuchenjera kuti tileke kupuluskika na nkhani zautesi izo zikuŵa pa intaneti, kwali zitchuke wuli. Kasi ntchivichi icho chingatovwira kuti tiŵe ŵakuchenjera? Chakwamba, tikwenera kujifumba kuti, ‘Kasi webusayiti iyo pasangika nkhani iyi njakugomezgeka? Kasi yafuma pa webusayiti iyo munthu waliyose wakulembapo ivyo wakughanaghana? Kasi webusayiti yinyake yakugomezgeka yayowoyapo nkhani iyi?’ * Mafumbo agha ghangatovwira kuchita vinthu ‘mwamahara.’ (Zinth. 7:7) Kanandi nkhani iyo tikukayikira yikuŵa yautesi. Usange taŵazga nkhani iyo yikuyowoya viheni vya ŵanthu ŵanyake, tikwenera kughanaghanira ivyo vingachitika para nkhani iyi yathandazgika.
KASI MUKUTEMWA KUTUMIZGA MAUTHENGA?
Ŵanyake ŵakutemwa kutumira mauthenga ŵanyawo kwambura kughawona dankha usange ngaunenesko. Iwo ŵakughanaghanira yayi ivyo vingachitika para ŵatumizga uthenga uwo. Panyake ŵakuchita nthena kuti ŵamanyikwe. (2 Sam. 13:28-33) Kweni munthu wakuchenjera wakughanaghanira ivyo vingachitika pambere wandatumizge uthenga uliwose. Mwachiyelezgero, nkhani zinyake zingananga mbiri yiwemi ya munthu panji gulu.
Nyengo zinyake munthu wakutumizga uthenga wautesi chifukwa chakuti walije nyengo yakusandira uthenga uwo. Iyo wangaŵa waka na maghanoghano ghakuti waliyose wamujiwonera yekha. Kweni awo ŵamuŵazga nawo ŵali na nthangwanika zawo. (Efe. 5:15, 16) Ntheura tileke kutumizga mauthenga agho tikughakayikira.
Ntchiwemi kujifumba kuti: ‘Ka nyengo zose nkhupokera mauthenga na kutumira ŵanyane kwambura kughasanda? Kasi zuŵa linyake nkhaphepiska ŵanyane chifukwa cha kuŵatumira uthenga wakubudika panji wautesi? Kasi munthu munyake wali kuniphalirapo kuti nileke kutumizga mauthenga ghambura kwenelera agho ghafuma kunyake?’ Manyani kuti para ŵabwezi ŵinu ŵali na imelo, ndikuti nawo ŵakuyimanya intaneti. Nakuti nawo ŵangasanga ŵekha pa intaneti ivyo vingaŵakondweska. Ŵanyake ŵakukhumba yayi kuti ŵapokerenge mauthenga ghanandi agho ghali na nkhani zakusekeska waka, mavidiyo, panji vithuzi. Kweniso ntchiwemi yayi kutumizgirana nkhani izo mwajambura panji fundo izo mwalemba pa maungano. Munthu wakupindula chomene usange wakupenjerezga yekha fundo, wakuŵazga yekha mavesi gha mu Baibolo, na kusanga yekha mazgoro ghakuti wakazgore pa maungano, kuluska kuchita kumutumizgira.
Kasi mukwenera kuchita wuli usange mwawona nkhani yinyake pa intaneti iyo yikuyowoya vinthu vyautesi vyakukhwaskana na gulu la Yehova? Mwaluŵiro, lekani kuŵazga nkhani za ntheura ndipo ntchiwemi yayi kuzigomezga. Kweniso chingaŵa chakwenelera yayi kuphalira ŵanji nkhani zanthena chifukwa namwe mungamba kuthandazga waka mautesi. Usange ivyo mwaŵazga pa intaneti vikumusuzgani maghanoghano, lombani vinjeru kwa Yehova ndipo pemphani ŵabali ŵakukhwima mwauzimu kuti ŵamovwirani. (Yak. 1:5, 6; Yuda 22, 23) Tileke kuzizwa para ŵanthu ŵakuyowoyera viheni gulu la Yehova. Yesu nayo ŵanthu ŵakamuyowoyeranga viheni. Nakuti Yesu wakaphalira ŵasambiri ŵake kuti ŵalwani ŵawo ŵazamuŵasuzga na ‘kuŵatetera uheni wa mtundu uliwose.’ (Mat. 5:11; 11:19; Yoh. 10:19-21) Ntheura usange tili na ‘kaghanaghaniro kawemi,’ timanyenge kuti ivyo munthu munyake wakutiphalira ni vyautesi ndipo wakukhumba kutipusika waka.—Zinth. 2:10-16.
CHINDIKANI ŴANYINU
Tikweneraso kuchenjera na nkhani izo tapulika zakukhwaskana na ŵabali ŵithu. Nyengo zinyake chikuŵa chiwemi yayi kuphalira ŵanji nkhani yinyake nanga yingaŵa yaunenesko. (Mat. 7:12) Mwachiyelezgero, para tikuthandazga mauthenga agho ghakuyowoya viheni vya ŵanyithu, ndikuti tikuŵatemwa yayi. (2 Tes. 3:11; 1 Tim. 5:13) Nkhani zinyake zikuŵa za chisisi. Panji ŵeneko ŵakukhumba kuzakaziyowoya nyengo yinyake ndiposo munthowa yinyake. Ntheura ise tikwenera chara kuvumbura nkhani zaŵene. Kweniso para tikuvumbura nkhani zaŵene tingambiska masuzgo ghakuru.
Mazuŵa ghano, nkhani zikuthandazgika mwaluŵiro chomene. Zinyake mwa nkhani izi zikuŵa zaunenesko, ziwemi, na zakovwira, ndipo zinyake zikuŵa zautesi, ziheni, na zambura kovwira. Nanga ni para mungatumizgira nkhani munthu yumoza, kweni mu kanyengo kachoko waka charu chose chingamanya nkhani iyo. Ntheura lekani kuŵa na mtima wa, ‘Ka mwapulika?’ Nangauli chitemwa chikutovwira kugomezga “vinthu vyose,” kweni tileke kuŵa nga ni muzeleza uyo wakugomezga nkhani yiliyose. (1 Kor. 13:7) Ndiposo tileke kugomezga mautesi ghose agho ŵanthu ŵakuyowoyera gulu la Yehova na ŵabali ŵithu awo tikuŵatemwa. Kumbukani kuti awo ŵakuyowoya na kuthandazga mautesi ŵakukondweska Satana uyo ni “wiske wa utesi.” (Yoh. 8:44) Nyengo zose munthu wamahara wakusanda nkhani izo wakusanga pa intaneti. Baibolo likuti: ‘Ŵazeleza ŵaharenge uchindere, kweni ŵakuchenjera ŵakuvwalikika mphumphu yaumanyi.’—Zinth. 14:18.
^ ndime 4 Kanandi, ŵanthu ŵanyake ŵakulembaso nkhani izo kumasinda zikamanyikwa kuti ni zautesi. Ŵakuzisintha pachoko waka kuti ziwoneke nga ni zaunenesko.


text:
Kasi mu Baibolo Muli Vichi?
Mu Baibolo muli uthenga wa Chiuta, panji kuti mazgu ghake, agho ngakukhumbikwa chomene kwa ise mazuŵa ghano. Baibolo likutisambizga umo tingakhalira makora kweniso umo tingachitira kuti Chiuta watitemwenge. Kweniso Baibolo likuzgora mafumbo agha:
7 Kasi Baibolo likati ntchivichi chichitikenge mazuŵa ghano?
20 Kasi mungachita wuli kuti movwirike nadi para mukuŵazga Baibolo?
UMO MUNGASANGIRA MAVESI MU BAIBOLO
Mu Baibolo muli mabuku 66. Baibolo lili kugaŵika paŵiri: Malemba Ghachihebere na Chiaramu (“Testamente Lakale”) na Malemba Ghachigiriki (“Testamente Lasono”). Buku lililose mu Baibolo lili na machaputara na mavesi. Para lemba lalembeka, nambara yakwamba iyo yalondezgana na zina la buku ndiyo ni chaputara, ndipo nambara yakulondezgapo ndiyo ni vesi panji mavesi. Chiyelezgero, para palembeka Genizesi 1:1 ndikuti ni Genizesi chaputara 1, vesi 1.


text: 7 Themba likakhazikika mu nyumba yake,+ ndipo Yehova wakalipumuzga ku ŵalwani ŵake mu vigaŵa vyake vyose.2 Ntheura themba likati kwa Natani+ ntchimi: “Wona, ine nkhukhala mu nyumba ya makuni gha sidara+ apo Likasa la Chiuta waunenesko lili mu salu za mahema.”+3 Natani wakati kwa themba: “Chitani chilichose icho chili mu mtima winu, pakuti Yehova wali namwe.”+4 Usiku wenewura, mazgu gha Yehova ghakiza kwa Natani kuti:5 “Luta, ukamuphalire muteŵeti wane Davide kuti: ‘Yehova wakuti: “Kasi iwe unganizengera nyumba yakuti nikhalemo?+6 Pakuti kufuma mu zuŵa ilo nkhafumiskira Israyeli mu Eguputo m’paka muhanya uno+ nindakhalepo mu nyumba, kweni nkhwendendeka waka mu hema na mu chihema.+7 Mu nyengo yose iyo nendera na Ŵaisrayeli* wose, kasi nili kuyowoyapo nanga ni lizgu limoza ku ŵalongozgi ŵa mafuko gha Israyeli awo nkhaŵimika kuliska ŵanthu ŵane, kuti: ‘Chifukwa wuli mundanizengere nyumba ya makuni gha sidara?’”’8 Sono ukayowoye ichi kwa muteŵeti wane Davide: ‘Yehova wa mawumba wakuti: “Nkhakutora ku malo ghakuliskako viŵeto, uko ukalondezganga miskambo,+ kuti uŵe mulongozgi wa ŵanthu ŵane Israyeli.+9 Niŵenge nawe kulikose uko ukuya,+ ndipo nimalenge* ŵalwani ŵako wose panthazi pako.+ Nikupangirenge zina,+ nga ni zina la ŵanthu ŵakumanyikwa ŵa charu.10 Ŵanthu ŵane Israyeli niŵamikirenge malo na kuŵakhazika, ŵakhalenge mwenemumo kwambura kutimbanizgikaso. Ŵanthu ŵaheni ŵaŵayuzgengeso chara nga umo ŵakachitira kumanyuma,+11 kufuma mu zuŵa ilo nkhimikira ŵeruzgi+ pa ŵanthu ŵane Israyeli. Nikupumuzgenge ku ŵalwani ŵako wose.+“‘“Kweniso Yehova wakukuphalira kuti Yehova wakuzengerenge nyumba.+12 Para mazuŵa ghako ghamara,+ ndipo wagona na ŵasekuru ŵako, nizamuwuska mphapu* yako pamanyuma pako, mwana wako,* ndipo nizamukhozga ufumu wake.+13 Ndiyo wazamuzengera nyumba zina lane,+ ndipo nizamukhozga chitengo cha ufumu wake muyirayira.+14 Nizamuŵa wiske, iyo wazamuŵa mwana wane.+ Para wabuda, nizamumuchenya na ndodo ya ŵanthu kweniso vikoti vya ŵana ŵa ŵanthu.*+15 Nizamuwuskapo yayi lusungu* lwane pa iyo nga umo nkhawuskirapo pa Sauli,+ uyo nkhamuwuskapo panthazi pako.16 Nyengo zose nyumba yako na ufumu wako vizamukhozgeka pamaso pako. Chitengo chako chizamukhalilira muyirayira.”’”+17 Natani wakamuphalira Davide mazgu ghose agha na mboniwoni yose iyi.+18 Penepapo Themba Davide likanjira na kukhala pasi pamaso pa Yehova, likati: “Kasi ndine njani ine, Fumu Yikuru Yehova? Kasi nyumba yane nkhavichi apo mwanifiska m’paka apa?+19 Ni apa pera yayi, mwe Fumu Yikuru Yehova, kweni mwayowoyaso vya nyumba ya muteŵeti winu m’paka vyakunthazi nkhanira. Fumu Yikuru Yehova, uwu mbulongozgi* ku ŵanthu wose.20 Kasi ine Davide muteŵeti winu, ningayowoyaso vichi, apo mukunimanya makora,+ mwe Fumu Yikuru Yehova?21 Mwachita vinthu vyose vikuru ivi na kuvivumbura kwa muteŵeti winu chifukwa cha mazgu ghinu kweniso kuyana na mtima winu.*+22 Lekani ndimwe mukuru nadi,+ mwe Fumu Yikuru Yehova. Kulije munyake wakuyana namwe,+ ndipo kulije Chiuta padera pa imwe.+ Vyose ivyo tapulika na makutu ghithu vikukhozgera ichi.23 Kasi ni mtundu ngu unyake pa charu chapasi uwo ukuyana na ŵanthu ŵinu Israyeli?+ Chiuta wakaluta na kuŵawombora kuŵa ŵanthu ŵake,+ kujipangira zina+ pakuŵachitira milimo yikuru na yakofya.+ Mukachimbizga mitundu na ŵachiuta ŵawo panthazi pa ŵanthu ŵinu awo mukajiwombolera mwaŵene ku Eguputo.24 Mukakhozga ŵanthu ŵinu Israyeli kuŵa ŵinu na ŵinu nyengo zose.+ Ndipo imwe, A Yehova, mwazgoka Chiuta wawo.+25 “Sono, A Yehova Chiuta, fiskani layizgo ilo mwachita na muteŵeti winu na nyumba yake nyengo zose, ndipo muchite nga umo mwalayizgira.+26 Zina linu likwezgeke muyirayira,+ mwakuti ŵanthu ŵatenge: ‘Yehova wa mawumba, ni Chiuta wa Israyeli,’ ndipo nyumba ya Davide muteŵeti winu yikhozgeke pamaso pinu.+27 Pakuti imwe, Yehova wa mawumba, Chiuta wa Israyeli, mwavumbulira muteŵeti winu, mwati: ‘Nikuzengerenge nyumba.’+ Lekani muteŵeti winu wali na chikanga* kulomba lurombo ulu kwa imwe.28 Sono, Fumu Yikuru Yehova, ndimwe Chiuta waunenesko, mazgu ghinu mbunenesko,+ ndipo mwalayizga vinthu viwemi ivi kwa muteŵeti winu.29 Ntheura mphanyi chamukondweskani kutumbika nyumba ya muteŵeti winu, ndipo mphanyi yakhalilira muyirayira pamaso pinu.+ Pakuti imwe, Fumu Yikuru Yehova, mwalayizga, ndipo na thumbiko linu nyumba ya muteŵeti winu yitumbikike muyirayira.”+


text:
NKHANI YA PA CHIKOPI | KASI MUNGACHITA WULI KUTI MULIPULIKISKENGE BAIBOLO?
Kasi Baibolo Lingasintha Wuli Umoyo Wane?
Baibolo ni buku lapadera chomene. Lili na ulongozgi wakufuma kwa Mlengi withu. (2 Timote 3:16) Fundo za mu Baibolo zingatovwira chomene. Nakuti Baibolo likuti: “Mazgu gha Chiuta ngamoyo na ghankhongono.” (Ŵahebere 4:12) Baibolo lili na nkhongono zakusinthira umoyo withu munthowa zikuruzikuru ziŵiri. Yakwamba, likutipa ulongozgi uwo ukutovwira pa umoyo. Yachiŵiri, likutovwira kumumanya makora Chiuta na ivyo watilayizga.—1 Timote 4:8; Yakobe 4:8.
Lingasintha umoyo winu. Baibolo lingawovwira waliyose payekha kuyana na suzgo lake. Lingatovwira umo:
Tingakhalira makora na ŵanji.—Ŵaefeso 4:31, 32; 5:22, 25, 28, 33.
Tingaghanaghanira makora na kuŵa na umoyo uwemi.—Salimo 37:8; Zintharika 17:22.
Tingaŵira na nkharo yiwemi.—1 Ŵakorinte 6:9, 10.
Tingachitira kuti tisange vyakukhumbikwa.—Zintharika 10:4; 28:19; Ŵaefeso 4:28. *
Banja linyake ku Asia likawovwirika chomene na ulongozgi wa mu Baibolo. Pakwamba, ŵanthu ŵa banja ili ŵakasuzgikanga kuti ŵasinthe tunkharo tunyake kweniso kuti ŵayowoyeskanenge mwakufwatuka. Kweni ŵati ŵamba kulondezga ivyo ŵakasambiranga mu Baibolo, vinthu vikasintha chomene. Vicent uyo ni mutu wa banja ili, wakati: “Ivyo nkhuŵazga mu Baibolo vikunovwira chomene kumazga masuzgo ghithu mwachitemwa. Pakuti tikulondezga ivyo tikusambira tikukondwa.” Muwoli wake Annalou, wakati: “Nkhani izo tikuŵazga mu Baibolo zatovwira chomene. Sono nkhukhorwa na umoyo ndipo nkhukondwa chomene na nthengwa yithu.”
Lingamovwirani kumumanya makora Chiuta. Vicent wakayowoyaso kuti: “Para nkhuŵerenga Baibolo, nkhujipulika kuti nili pafupi chomene na Yehova kuluska kale.” Ivyo Vicent wakayowoya vikulongora kuti Baibolo lingamovwirani kumumanya makora Chiuta. Baibolo lingamovwirani kusanga ulongozgi wakovwira kweniso kuti muŵe paubwezi na Chiuta. Mumanyengeso kuti Chiuta walayizga “umoyo wanadi” uwo ngwamuyirayira. (1 Timote 6:19) Palije buku linyake ilo lili na fundo zanthena izi.
Ntheura usange namwe mulutilirenge kuŵazga Baibolo, limovwiraninge kusintha umoyo winu na kumumanya makora Chiuta. Kweni mukwenera kumanya kuti para mukuŵerenga Baibolo, fundo zinyake muzipulikiskenge yayi. Para vyamuchitikirani, kumbukirani ivyo vikachitikira nduna ya ku Etiyopiya vyaka 2000 ivyo vyajumpha. Nduna iyi yikaŵa na mafumbo ghanandi chomene pa ivyo yikaŵazganga mu Baibolo. Filipu wati wayifumba usange yikapulikiskanga ivyo yikaŵazganga, iyo yikati: “Ningapulikiska wuli kwambura kuti munthu wanilongozge?” * Iyo yikazomera kovwirika na Filipu uyo wakamanyanga makora Malemba. Filipu uyu wakaŵa msambiri wa Yesu. (Milimo 8:30, 31, 34) Usange namwe mukukhumba kupulikiska Baibolo, tikumupemphani kuti mulembe zina linu pa kafomu ako kali pa webusayiti ya www.jw.org. Panji mungalemba zina linu na kutumizga ku adiresi yakwenelera pa maadiresi agho ghakusangika mu magazini iyi. Kweniso mungapempha Ŵakaboni ŵa Yehova ŵakufupi na uko mukukhala panji mungaluta ku Nyumba ya Ufumu yapafupi. Ntheura mungachita makora kuti namwe mwambe kuŵazga Baibolo na kuzomerezga kuti limulongozgani.
Usange mukukayikira Baibolo, wonelerani kavidiyo kakuti Kasi Tikumanya Wuli Kuti Baibolo Likutiphalira Unenesko? Lutani pa jw.org, na kudofya pa batani lakufufuzira nkhani na kulemba mutu wa kavidiyo aka
^ ndime 8 Kuti mumanye umo Baibolo lingatovwilira, lutani pa jw.org pa IVYO BAIBOLO LIKUSAMBIZGA > MAFUMBO AGHO BAIBOLO LIKUZGORA.
^ ndime 11 Wonani nkhani iyo yili mu magazini iyi, yamutu wakuti “Kuleka Kupulikiska Baibolo Ni Ngozi”
Manyani Vinandi
Kasi Fundo Izo Zili mu Baibolo Zikutovwira Wuli?
Yesu wakalongosora kuti ŵanthu ŵakwenera kulongozgeka. Wakayowoyaso fundo ziŵiri za mu Baibolo izo ni zakovwira chomene.
Kasi Chiuta Ni Mubwezi Winu?
Ŵanthu ŵanandi ŵali paubwezi na Chiuta.
Kasi Chiuta Wali na Zina?
Chiuta wali na mazina ghanandi gha udindo, iyo ni Chiuta Wankhongonozose, Mlengi na Fumu. Kweni zina la Chiuta likusangika m’malo ghakukwana 7,000 mu Baibolo.


text: 22 Uthenga wakuyowoya vya Dambo la Mboniwo ni.*+Kasi chachitika ntchivichi kuti mose mukwere pa mitenje ya nyumba?2 Ukaŵa wakuzura na vivulupi,Msumba wakupoma, tawuni yakuzaya.Ŵakukomeka ŵako ŵakakomeka na lupanga chara,Panji kufwira ku nkhondo.+3 Ŵawusi ŵako wose ŵankhaza ŵakachimbilira pamoza.+Ŵakakoleka ukayidi kwambura uta.Wose awo ŵakasangika ŵakakoleka ukayidi,+Nangauli ŵakachimbilira kutali chomene.4 Lekani nkhati: “Munganilaŵiskanga chara,Nilirenge chomene.+Mungasuzgikanga kunipembuzga charaChifukwa cha kuparanyika kwa mwana msungwana wa ŵanthu ŵakwithu.+5 Pakuti ni zuŵa la nthimbanizgo, kuthereskeka, na kuzingiziwa,+Lafuma kwa Fumu Yikuru, Yehova wa mawumba,Mu Dambo la Mboniwoni.Linga likubwangandulika,+Ndipo ku phiri kuli chitengero.6 Elamu+ wakutora chakuyeghamo mivi*Pamoza na magileta na mahachi,Ndipo Kiri+ wakubenekura* chiskango.7 Mu madambo ghako ghawemi chomeneMuzurenge magileta ghankhondo,Ndipo mahachi* ghandandenge pa chipata,8 Chisalu chakutchinga* cha Yuda chiwuskikengeko.“Mu zuŵa ilo, uzamulaŵiska ku vilwero ivyo vili ku Nyumba ya Nkhorongo,+9 ndipo uzamuwona malumwa ghanandi gha Msumba wa Davide.+ Uzamuwunjika maji gha pa chiziŵa chakusika.+10 Uzamupenda nyumba za mu Yerusalemu na kugumura nyumba kuti ukhozge linga.11 Uzamupanga chakusungiramo maji pakati pa viliŵa viŵiri kuti muŵe maji gha mu chiziŵa chakale, kweni uzamulaŵiska chara kwa uyo Wakapanga. Ndipo uyo wakachipanga nyengo yakale uzamumuwona yayi.12 Mu zuŵa ilo, Fumu Yikuru, Yehova wa mawumba,Wazamuyowoya kuti kuŵe kulira na kutengera,+Kumeta chipara na kuvwara chigudulu.13 Kweni kuli kuzaya na kusekelera,Kukoma ng’ombe na kukoma mberere,Kurya nyama na kumwa vinyo,+‘Tiyeni tirye na kumwa, pakuti namachero tifwenge.’”+14 Penepapo Yehova wa mawumba wakanivumbulira mu makutu ghane kuti: “‘Ubudi uwu utozgekenge yayi kwa imwe m’paka mufwe,’+ yikuti Fumu Yikuru, Yehova wa mawumba.”15 Fumu Yikuru, Yehova wa mawumba, yikuti: “Luta kwa muteŵeti mulara uyu, Shebina,+ uyo wakulaŵilira nyumba, uyowoye kuti:16 ‘Kasi ukuchitachi kuno, ndipo wapukwa njani apo wajijobera dindi kuno?’ Wakujoba dindi lake pa malo ghapachanya. Wakujinozgera malo ghakupumulirako mu jalawe.17 Wona, iwe wamunthu, Yehova wakumbechurenge pasi, na kukukora mwankhongono.18 Wakuvungenge nga ni bola na kukuponya mu charu chisani. Wamufwira kwenekuko, ndipo magileta ghako ghakuchindikika ghamuŵa kwenekura, icho ntchinthu chakukhozga soni ku nyumba ya fumu yako.19 Namukukhizga pa udindo wako, na kukufumiskapo pa ntchito yako.20 “‘Mu zuŵa ilo, nizamuchema muteŵeti wane Eliyakimu+ mwana wa Hilikiya.21 Nizamumuvwalika munjilira wako, kumukaka mkhuzi wako,+ na kupeleka mazaza ghako mu woko lake. Wazamuŵa dada wa awo ŵakukhala mu Yerusalemu na ku nyumba ya Yuda.22 Nizamuŵika kiyi wa nyumba ya Davide+ pa chiŵegha chake. Wazamujura, kweni pazamuŵavya wakujara. Wazamujara, ndipo pazamuŵavya wakujura.23 Nizamumukhoma nga ntchikhomo pa malo ghakukhora, wazamuŵa nga ntchitengo cha uchindami ku nyumba ya awiske.24 Ŵazamupayika pa iyo uchindami* wose wa nyumba ya awiske, mphapu yake na ŵana ŵake, viteŵetero vyose vichokovichoko, nkhali, na viŵiya vyose vikuruvikuru.25 “‘Yehova wa mawumba wakuti: ‘Mu zuŵa ilo, chikhomo icho chikakhomeka pa malo ghakukhora chizamuwuskikapo,+ chizamudumulika na kuwa. Katundu yose uyo wakaŵa papo wazamuparanyika, pakuti Yehova wayowoya.”’”


text:
Umo Mungapharazgira
GONGWE LA MULINDA
Fumbo: Para Baibolo ndakufuma nadi kwa Chiuta, kasi mukuwona kuti ntchakwenelera yayi kuti lipone ku ŵanthu awo ŵakukhumba kuti lileke kuŵako?
Lemba: Yes 40:8
Pelekani magazini: Nkhani zakulondezgana izi zikulongosora ivyo ŵanthu ŵayezgayezga kuchita kuti Baibolo lileke kuŵako.
GONGWE LA MULINDA (peji laumaliro)
Fumbo: Nkhukhumba kupulika maghanoghano ghinu pa fumbo ili. [Ŵerengani fumbo lakwamba pa peji 16.] Ŵanthu ŵanyake ŵakugomezga kuti ŵanthu ndiwo ŵakambiska vyakuti tisopenge. Ŵanyake ŵakughanaghana kuti Chiuta wakutiguzira kwa iyo kwizira mu chisopa. Imwe mukuwona wuli?
Lemba: Yak 1:27
Pelekani magazini: Nkhani iyi yikulongosora ivyo Baibolo likuyowoya. Ningatemwa kuti nkhawereso kuti tizakasambire vinandi pa nkhani iyi.
CHIUTA WAKUTIPHALIRA UTHENGA UWEMI!
Fumbo: Ŵanandi ŵakughanaghana kuti kuŵazga mauchimi gha mu Baibolo vikuyana waka na kuŵerenga nyuzipepara. Pa vinthu ivyo vikuyowoyeka pa lemba ili, ni vinthu vi ivyo imwe mukuviwona panji kuvipulika?
Lemba: 2Ti 3:1-5
Pelekani kabuku: Kabuku aka kakulongosora chifukwa icho tikuyowoyera kuti uwu ni uthenga uwemi uwo Chiuta wakuphalira ŵanthu awo ŵakumutemwa. [Yowoyanipo ivyo vili mu sambiro 1, fumbo 2.]
IMWE MUNGAPHARAZGA WULI?
Lembani masachizgo ghinu gha umo mungakapharazgira. Mulembe kuyana na masachizgo agho ghalembeka.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kuchita khumbo la Chiuta, nga umo Khristu wakachitira (1-6)
-
Umaliro wa vinthu vyose uli pafupi (7-11)
-
Kusuzgika chifukwa cha Ukhristu (12-19)
4 Khristu wakasuzgika mu thupi,+ namweso muvware zikhore mu maghanoghano ghinu, chifukwa munthu uyo wasuzgika mu thupi waleka zakwananga,+
2 mwakuti nyengo iyo yakhalako ya umoyo wake, waleke kulondezgaso makhumbiro gha ŵanthu,+ kweni khumbo la Chiuta.+
3 Pakuti nyengo iyo yajumpha yikaŵa yakukwana kwa imwe kuchitira makhumbiro gha ŵamitundu.+ Mukachitanga milimo ya ukwakwa, makhumbiro ghaheni, kumwa vinyo mwakujumphizga, kwenda mu viphikiro ivyo mukuŵa vyongo, kuphalizgana pa kumwa, na kusopa vikozgo kwaunyankhasi.+
4 Ŵakuzizwa kuti mwaleka kuchimbira nawo lumoza mu nthowa ya makhaliro ghaheni, ndipo ŵakumunenani.+
5 Kweni ŵanthu aŵa, ŵazamupatawura kwa uyo ngwakunozgeka kweruzga ŵamoyo na ŵakufwa.+
6 Lekani makani ghawemi ghakapharazgika na ku ŵakufwa wuwo,+ mwakuti ŵakweruzgika mwakuyana na thupi umo ŵanthu ŵakuwonera, kweni ŵaŵe ŵamoyo mwakukolerana na mzimu umo Chiuta wakuwonera.
7 Umaliro wa vinthu vyose waneng’enera. Ntheura muŵe ŵamahara,+ ndipo muŵe maso pa nkhani ya kulomba.+
8 Kuluska vyose mutemwanenge chomene,+ chifukwa chitemwa chikubenekelera zakwananga zinandi.+
9 Mupokeleranenge kwambura kudinginyika.+
10 Mwakuyana na umo waliyose wali kupokera chawanangwa, muteŵeteranenge nacho pakuŵa ŵateŵeti ŵalara ŵawemi ŵa lusungu lukuru lwa Chiuta, lwakulongoreka munthowa zakupambanapambana.+
11 Usange munyake wakuyowoya, wayowoyenge mazgu ghakupatulika gha Chiuta. Usange munyake wakuteŵeta, pakuteŵeta wagomezgenge nkhongono izo Chiuta wakupeleka,+ mwakuti mu vinthu vyose, Chiuta wachindikike+ kwizira mwa Yesu Khristu. Uchindami na nkhongono ni vyake muyirayira swii. Ameni.
12 Ŵakutemweka, mungazizwanga usange mukukumana na viyezgo ivyo vili nga ni moto pakati pinu,+ nga ni para chinthu chachilendo chikumuchitikirani.
13 Kweni musekelerenge+ chifukwa mukusuzgika nga umo Khristu wakasuzgikira,+ mwakuti muzakasekelereso na chimwemwe chikuru apo wazamuwonekera mu uchindami wake.+
14 Usange mukutombozgeka chifukwa cha zina la Khristu, ndimwe ŵakukondwa+ chifukwa mzimu wa uchindami, uwo ni mzimu wa Chiuta, ukukhala pa imwe.
15 Paŵavye yumoza wa imwe wasuzgike chifukwa chakuti wakukoma ŵanthu panji ni munkhungu panji wakuchita uheni panji wakunjilirapo pa nkhani zaŵene.+
16 Kweni usange munthu wakusuzgika chifukwa chakuti ni Mkhristu, waleke kukhozgeka soni,+ kweni walutilire kupeleka uchindami kwa Chiuta na kulondezga Khristu.
17 Chifukwa iyi ni nyengo yakutemeka kuti cheruzgo chambe pa nyumba ya Chiuta.+ Sono usange chikwamba pa ise,+ kasi umaliro wa awo ŵakupulikira yayi makani ghawemi gha Chiuta, uzamuŵa wuli?+
18 “Usange munthu murunji wakuponoskeka mwakusuzgikira, kasi chizamuchitika ntchivichi kwa munthu wambura kopa Chiuta na wakwananga?”+
19 Ntheura awo ŵakusuzgika chifukwa cha khumbo la Chiuta, ŵajiŵikizge kwa Mlengi wakugomezgeka, uku ŵakuchita uwemi.+
Tumizgani
Tumizgani
1 Petrosi 4
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=60&Chapter=4&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D60%26Chapter%3D4%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 26 Mu zuŵa ilo, sumu+ iyi yizamwimbika mu charu cha Yuda:+“Tili na msumba wakukhora.+Chiuta waŵikenge chiponosko kuŵa malinga na vibumira vya msumba uwu.+2 Julani vipata,+ kuti mtundu waurunji unjiremo,Mtundu uwo ukuchita vinthu mwakugomezgeka.3 Musungilirenge awo ŵakuyegamira kwa imwe fikepo.Muŵapenge mtende wambura kumara,+Chifukwa ŵakuthemba imwe.+4 Thembani Yehova mazuŵa ghose,+Pakuti Ya,* Yehova ni Jalawe lamuyirayira.+5 Wakhizgira pasi awo ŵakukhala muchanya, msumba wakukwezgeka,Wakuwukhizgira pasi,Wakuwukhizgira pa charu chapasi.Wakuwuwiskira pasi pa fuvu.6 Lundi lidyakengepo,Malundi gha ŵakusuzgika, mbondolo za ŵakuyuyulika.”7 Nthowa ya murunji njakunyoloka.Chifukwa ndimwe wakunyoloka,Muskesketezgenge nthowa ya murunji.8 A Yehova, apo tikulondezga nthowa ya vyeruzgo vinu,Tikugomezga imwe.Tikunwekera zina linu na chikumbusko chinu.*9 Usiku nkhunwekera imwe na umoyo wane wose,Enya, mzimu wane ukumupenjani.+Chifukwa para mukupeleka cheruzgo pa charu chapasi,Awo ŵakukhala mu charu ŵakusambira urunji.+10 Nanga muheni walongoreke lusungu,wakusambira urunji yayi.+Nanga ni mu charu cha ŵakunyoloka iyo wachitenge uheni nipera,+Wakuwona yayi ukuru wa Yehova.+11 A Yehova, woko linu latumphuskika, kweni ŵakuliwona yayi.+Ŵawonenge mwamphu uwo muli nawo ku ŵanthu ŵinu na kukhozgeka soni.Nadi, moto uwo mwapembera ŵalwani ŵinu uŵamyangurenge.12 A Yehova, mutipenge mtende,+Chifukwa chilichose icho tachita,Ndimwe mwatichitira.13 A Yehova Chiuta withu, tawusikapo na mafumu ghanyake padera pa imwe,+Kweni ise tikuzunura zina linu pera.+14 Ŵali kufwa, ŵaŵengeso ŵamoyo yayi.Ŵali mu nyifwa, ŵawukenge chara.+Pakuti imwe mwalazgira kwa iwoKuti muŵaparanye na kuŵamara wose, ŵaleke kuzunulikaso.15 A Yehova, mwakuzga mtundu,Mwakuzga mtundu.Mwajipa uchindami.+Mwasanuzga chomene mphaka zose za charu.+16 A Yehova, ŵakawelera kwa imwe mu nyengo ya suzgo.Mukati mwaŵachenya, ŵakalomba mwakuphwepwa kwa imwe.+17 Nga umo mwanakazi wanthumbo uyo wali pafupi kubaba,Wakuŵira na vyakuŵinya ndipo wakulira na ulwilwi,Ndimo nase taŵira chifukwa cha imwe, A Yehova.18 Tikaŵa na nthumbo, nthumbo yikawuka,Kweni vili nga kuti tababa mphepo.Tindize na chiponosko mu charu,Palije uyo wababika kuti wakhale mu charu.19 “Ŵakufwa ŵinu ŵazamuŵaso ŵamoyo.Vitanda vyane vizamuwuka.+Wukani na kuchemerezga mwachimwemwe,Imwe mukukhala mu fuvu!+Pakuti jumi linu lili nga ni jumi la mulenji,Ndipo charu chizamufumiska awo ŵali mu nyifwa kuti ŵaŵe ŵamoyo.*20 Lutani ŵanthu ŵane, njirani mu vipinda vinu vyamukati,Ndipo jalani vijaro pamanyuma pinu.+Bisamani kwa kanyengo kachoko,M’paka ukali ujumphe.+21 Pakuti wonani, Yehova wakwiza kufuma ku malo ghakeKuti walange awo ŵakukhala mu charu chifukwa cha mphuvya zawo,Charu chivumburenge ndopa izo zathiskika,Ndipo chibisengeso yayi ŵakukomeka ŵake.”


text:
Kasi Nikongore Nadi Ndalama?
Ntharika yinyake ya Chiswahili yikuti: ‘Pakukongora, vikunozga kweni pakuwezga, vikuŵinya.’
NTHARIKA iyi njakumanyikwa chomene ku East Africa. Ndipo ŵanthu ŵanandi ndimo ŵakujipulikira para ŵakongora ndalama. Kasi namwe ndimo mukujipulikira? Nangauli nyengo zinyake ngongoli zikovwira, kweni kasi pangaŵa masuzgo wuli?
Ntharika yinyakeso ya Chiswahili yikuti: “Ngongoli zikunanga ubwezi.” Ngongoli zikutimbanizga nadi ubwezi. Nangauli munthu wanganozgeka makora pakubwereka, kweni vinthu vingatimbanizgika na kutondeka kuwezga. Para nyengo yakuwezgera yajumpha, mweneko wangakwiya. Ŵangambana na kuleka kwenderana. Ngongoli zikwambaniska ŵanthu, ntheura kuchimbilira kutora ngongoli yayi.
Ngongoli zinganangaso ubwezi withu na Chiuta. Baibolo likuti para muheni wabwereka, wakutondekera dala kuwezga. (Masalmo 37:21) Kweniso likuti ‘uyo wakukongora ni muzga wa uyo wakumubwereka.’ (Zintharika 22:7) Uyo wabwereka wakwenera kuwezga ngongoli nanga pangajumpha nyengo yitali. Lekani ntharika yinyake ya kuno ku Africa yikuti: “Para wabwereka malundi ghamwene, ulutenge uko iyo wakhumba.” Apa fundo njakuti munthu uyo wali na ngongoli wakutondeka kuchita ivyo wakukhumba.
Usange tili na ngongoli, tikwenera kuwezga luŵiro. Pangaŵa masuzgo ghanandi para tingatondeka kuwezga. Munthu uyo wali na ngongoli wangasuzgika maghanoghano, wangatondeka kugona, wangajiphyora na ntchito, wangambana na mfumu panji muwoli wake, nthengwa yingamara, kweniso wangakakika. Pa Ŵaroma 13:8 pali ulongozgi uwemi chomene wakuti: “Muleke kuŵa na ngongoli ya kanthu nanga nkhamoza kwa waliyose, kweni mutemwanenge yumoza na munyake.”
KASI YIKUKHUMBIKWA NADI?
Ntchiwemi kughanaghanirapo dankha pambere tindatore ngongoli. Tijifumbenge kuti: Kasi ngongoli yikukhumbikwa nadi? Kasi nkhukhumba kutora ngongoli iyi kuti nipwelelere banja lane? Panji nkhukhumba waka vinthu vyapachanya? Tikhorwenge na ivyo tili navyo, m’malo mwa kutora ngongoli.
Kweni para tafyenyeka chomene, tingatora ngongoli. Ndipo para tabwereka, tikwenera kuwezga mwakugomezgeka.
Ntchiwemi yayi kutondeka kuwezga ngongoli chifukwa chakuti uyo wamubwerekani ngwakusanga makora. Lekani kughanaghana kuti para munthu ni musambazi, ndikuti wamovwiraninge nyengo zose. Kuchedwa yayi kuwezga ngongoli, chifukwa chakuti mweneko ni musambazi. Kudokera ŵasambazi yayi.—Zintharika 28:22.
Woneseskani kuti mwawezga ngongoli mwaluŵiro. Usange mweneko wandayowoye umo muwezgerenge, imwe ndimwe muyowoye ndipo chitani umo mwayowoyera. Mukwenera kulemberana ivyo mwapangana, kuti kunthazi muzakaleke kwambana. (Yeremiya 32:9, 10) Para mungafiska, kapelekeni mwekha ndalama izo mukabwereka kuti mukamuwonge. Para mwagomezgeka pakuwezga, mukuŵa paubwezi. Yesu wakati: “Mazgu ghinu ghaŵenge waka Enya kung’anamura Enya, Chara winu, Chara.” (Mateyu 5:37) Kweniso kumbukani ivyo Yesu wakayowoya. Wakati: “Vinthu vyose ivyo mukukhumba kuti ŵanthu ŵamuchitirani, namwe mukwenera kuchita mwakuyana waka kwa iwo.”—Mateyu 7:12.
ULONGOZGI WA MU BAIBOLO UWO UNGATOVWIRA
Pa nkhani ya ngongoli, Baibolo lili na ulongozgi uwemi chomene. Likuti: ‘Kusopa Chiuta mwakujipeleka pamoza na kukhorwa, ni nthowa yakusangira chandulo chikuru.’ (1 Timote 6:6) Munthu wakwenera kukhorwa na ivyo wali navyo kuti waleke kunjira mu suzgo chifukwa cha ngongoli. Kweni mazuŵa ghano ntchakusuzga kuti munthu wakhorwe na ivyo wali navyo. Lekani pakukhumbikwa kuti munthu ‘wasopenge Chiuta mwakujipeleka.’
Tiyeni tiwone ivyo vikachitikira banja linyake ku Asia. Ŵati ŵatorana waka, ŵakadokeranga kuŵa na nyumba yawo na yawo. Ntheura ŵakakongora ndalama ku banki na ku ŵabali ŵawo na kugura nyumba. Mwezi uliwose ŵakatoranga ndalama zinandi kuti ŵawezge ngongoli. Kanandi ŵakatandaranga ku ntchito ndipo ŵakaŵa na nyengo yichoko chomene yakuchezgera na ŵana. Mfumu wakayowoya kuti: “Nkhasuzgikanga maghanoghano, nkhatondekanga kugona, kweniso nkhapulikanga vyakuŵinya. Nkhaŵavya pakuthutira.”
“Para tikulondezga ivyo Baibolo likuyowoya pa nkhani ya vinthu vyakuthupi, tigegenge masuzgo”
Kweni ŵati ŵakumbuka mazgu gha pa 1 Timote 6:6, ŵakaghanaghana vya kuguliska nyumba. Pakatora vyaka viŵiri kuti ŵamalizge kuwezga ngongoli. Kasi ŵakasambirapo vichi? Iwo ŵakati: “Para tikulondezga ivyo Baibolo likuyowoya pa nkhani ya vinthu vyakuthupi, tigegenge masuzgo.”
Ntharika ya Chiswahili iyo yazunulika kukwambilira kwa nkhani iyi, ŵanthu ŵanandi ŵakuyimanya. Kweni ngongoli ŵakuleka yayi. Pakuti tamanya ivyo Baibolo likuyowoya pa nkhani iyi, tijifumbe kuti, Kasi nikongore nadi ndalama?
Manyani Vinandi
Kasi Baibolo Linganovwira pa Nkhani ya Ndalama na Ngongoli?
Munthu wakuŵa wakukondwa chifukwa cha ndalama yayi. Kweni mu Baibolo muli fundo zinayi izo zingamovwirani pa nkhani ya ndalama.


text: 1 Tikumulemberani za uyo ni mazgu gha umoyo, uyo wakaŵako kufuma pakwamba, uyo tamupulika, uyo tamuwona na maso ghithu, uyo tamulaŵisiska na kumukhwaska na mawoko ghithu.+2 (Umoyo ukawoneka, tawona ndipo tikuchitira ukaboni,+ sono tikumuphalirani za umoyo wamuyirayira+ uwo ukaŵa na Adada ndipo ukawoneka kwa ise.)3 Tikumuphalirani za uyo tamuwona na kumupulika,+ mwakuti imwe namwe muŵe ŵamoza na ise. Ise tili mu umoza na Adada na Mwana wawo Yesu Khristu.+4 Ndipo tikumulemberani vinthu ivi mwakuti tiŵe na chimwemwe chikuru.5 Uwu mbuthenga uwo tapulika kwa iyo ndipo ndiwo tikumupharazgirani kuti: Chiuta mbungweru,+ ndipo mwa iyo mulije chisi.6 Usange tikuyowoya kuti: “Tili ŵamoza na iyo,” kweni tikulutilira kwenda mu chisi, tikuteta ndipo tikulondezga unenesko yayi.+7 Kweni usange tikwenda mu ungweru nga umo iyo waliri mu ungweru, ipo tili ŵamoza nadi yumoza na munyake, ndipo ndopa za Mwana wake Yesu zikutitozga ku kwananga kose.+8 Usange tikuyowoya kuti: “Tilije zakwananga,” tikujipuluska tekha+ ndipo unenesko mulije mwa ise.9 Usange tikuzomera zakwananga zithu, Chiuta ni murunji na wakugomezgeka, ndipo watigowokerenge zakwananga zithu na kutitozga ku ubendezi wose.+10 Usange tikuyowoya kuti: “Tindanange,” tikumuzgora iyo kuŵa mutesi, ndipo mazgu ghake ghalimo yayi mwa ise.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kusopa vikozgo chara (1, 2)
-
Vitumbiko chifukwa cha kupulikira (3-13)
-
Chilango chifukwa cha kuleka kupulikira (14-46)
26 “‘Mungajipangiranga ŵangoza chara,+ mungajiyimikiranga chikozgo chakuŵaja+ panji chipilara chakupatulika, nanga nkhujiŵikira chikozgo chalibwe+ mu charu chinu kuti muchisindamire.+ Ine ndine Yehova Chiuta winu.
2 Musungenge masabata ghane na kuchindika malo ghane ghakupatulika. Ine ndine Yehova.
3 “‘Usange mwamulutilira kwenda mu malanguro ghane na kusunga malango ghane na kughalondezga,+
4 namumulokweskerani vula pa nyengo yake.+ Charu chamupambika vyakurya vyake+ ndipo makuni ghamuthondo ghamupambika vipasi vyake.
5 Nyengo yinu yakupwanthira mbuto yamufika mu nyengo yakutondolera mpheska, ndipo nyengo yakutondolera mpheska yamufika mu nyengo yakuseŵera mbuto. Mwamurya chingwa, mwamukhuta na kukhala mwakufwasa mu charu chinu.+
6 Namuŵika mtende mu charu,+ mwamugona pasi kwambura munthu wakumofyani.+ Namuchimbizgamo vikoko vyakofya mu charu, ndipo lupanga lwa nkhondo lwamujumphamo yayi mu charu chinu.
7 Mwamuchimbizga ŵalwani ŵinu ndipo ŵamuwa na lupanga pamaso pinu.
8 Ŵanthu ŵankhondi ŵa imwe ŵamuchimbizga ŵanthu 100, ndipo ŵanthu 100 ŵamuchimbizga ŵanthu 10,000. Ŵalwani ŵinu ŵamuwa na lupanga pamaso pinu.+
9 “‘Namuzgokera kwa imwe, ndipo namumupani ŵana na kumwandaniskani.+ Namufiska phangano lane na imwe.+
10 Apo muchali kurya vyakurya vyakale vya chaka chajumpha, mwamukhupa vyakale kuti muŵikemo viphya.
11 Namujintha chihema chane mukati mwinu+ ndipo namumukanani yayi.
12 Namwenda mukati mwinu na kuŵa Chiuta winu,+ ndipo imwe mwamuŵa ŵanthu ŵane.+
13 Ine ndine Yehova Chiuta winu uyo wakamufumiskani mu charu cha Eguputo kuti muleke kuŵaso ŵazga ŵawo. Nkhaphyora magoliwoli ghinu na kumwendeskani nyolonyolo.
14 “‘Kweni usange mwaleka kunipulikira panji kusunga malango ghose agha,+
15 usange mukukana malanguro ghane+ na kutinkha vyeruzgo vyane, ndipo mukuleka kusunga malango ghane ghose na kuswa phangano lane,+
16 ine namumuchitirani ivi: Namukhizgira visuzgo vyakofya pa imwe, chikhoso chikuru na kotcha thupi, ivyo vyamukoma maso ghinu na kumughandiskani. Mwamuseŵa mbuto pawaka, chifukwa ŵalwani ŵinu ndiwo ŵamurya.+
17 Chisko chane chamwimikana namwe ndipo ŵalwani ŵinu+ ŵamumuthereskani. Awo ŵakumutinkhani ndiwo ŵamumuwusani,+ mwamuchimbira kwambura munthu kumuchimbizgani.+
18 “‘Usange mukuleka kunipulikira nipera, namumulangani kuwerezga kankhondi na kaŵiri chifukwa cha zakwananga zinu.
19 Namuphyora kujikuzga kwinu na kuzgora machanya ghinu nga ntchisulo,+ charu chinu nga ni mkuŵa.
20 Mwamumara nkhongono zinu pawaka, chifukwa charu chinu chamupambika chara vyakurya vyake,+ ndipo makuni gha mu charu ghamupambika chara vipasi.
21 “‘Kweni usange mukulutilira kwenda mwakwimikana nane na kukana kunipulikira, namumulanganiso kuwerezga kankhondi na kaŵiri, kuyana na zakwananga zinu.
22 Namutuma vikoko pakati pinu,+ vyamukoma ŵana ŵinu,+ kuparanya viŵeto vinu na kuchepeska unandi winu. Nthowa zinu nazo zamuwuwa.+
23 “‘Usange mwatondeka kusambizgika na chilango icho namupani+ ndipo mukukosera kwenda mwakwimikana nane,
24 mbwenu nane namwenda mwakwimikana namwe. Namumulangani kankhondi na kaŵiri chifukwa cha zakwananga zinu.
25 Namutuma lupanga kuwezgera nduzga pa imwe chifukwa cha kuswa phangano lane.+ Para mwawungana mu misumba yinu, namutuma nthenda zakofya pakati pinu+ ndipo mwamupelekeka mu woko la mulwani.+
26 Para naphyora tumakuni twinu twa vingwa,+ ŵanakazi 10 ŵamuphika chingwa mu uvuno umoza. Ŵamuchita kumupimirani+ chingwa chakuti murye. Mwamurya kweni mwamukhuta yayi.+
27 “‘Usange mwakana nipera kunipulikira na kukosera kwenda mwakwimikana nane,
28 mbwenu nane namusazgirako kwimikana namwe.+ Namumulangani kankhondi na kaŵiri chifukwa cha zakwananga zinu.
29 Ntheura mwamurya nyama ya ŵana ŵinu ŵanalume na ŵanakazi.+
30 Namubwangandura malo ghinu ghapachanya+ ghakupatulika na kudumulira pasi vinthu ivyo mukuŵikapo vyakununkhira. Namuwunjika vitanda vinu pachanya pa vitanda vya vikozgo vinu vyakuseluska.+ Namumulazgirani nkhonyoro chifukwa cha kuseluka namwe.+
31 Namuparanya misumba yinu na lupanga+ na kupasura malo ghinu ghakupatulika. Namuleka kupungizga sungu liwemi la sembe zinu.
32 Namupasura+ charu ndipo ŵalwani ŵinu awo ŵakukhalamo ŵamuzizwa nacho.+
33 Namumbininiskira imwe mu ŵamitundu,+ namusolora lupanga na kumuchimbizgani.+ Charu chinu chamuzgoka mapopa+ ndipo misumba yinu yamupankhuka.
34 “‘Pa nyengo iyo, charu chamuwezga masabata ghake mazuŵa ghose agho chamuŵira mapopa apo imwe mwamuŵa ku charu cha ŵalwani ŵinu. Pa nyengo iyo charu chamupumura, kuwezga masabata ghake.+
35 Chamupumura mazuŵa ghose agho chamuŵira mapopa, chifukwa chikapumura chara mu masabata ghinu apo mukakhalangamo.
36 “‘Kweni namuzuzga wofi mu mitima ya awo ŵakhalapo+ pa imwe mu vyaru vya ŵalwani ŵawo. Ŵamuchimbira para ŵapulika hamba ilo likuputa na mphepo. Ŵamuchimbira nga ni munthu uyo wakuchimbira lupanga na kuwa kwambura munthu kuŵachimbizga.+
37 Ŵamuwirana nga ni awo ŵakuchimbira lupanga nangauli palije wakuŵachimbizga. Mwamuŵavya nkhongono kwimikana na ŵalwani ŵinu.+
38 Mwamumalira mu ŵamitundu,+ ndipo charu cha ŵalwani ŵinu chamumuryani.
39 Awo ŵakhalapo pa imwe, ŵamulekeka kuti ŵavundire mu vyaru vya ŵalwani ŵawo+ chifukwa cha ubudi wawo. Ŵamuvunda nadi chifukwa cha ubudi wa ŵawiskewo.+
40 Penepapo ŵamuphara kwananga kwawo+ na kuleka kugomezgeka kwa ŵawiskewo. Ŵamuzomera kuti ŵakachitanga mwambura kugomezgeka pakwenda mwakwimikana nane.+
41 Ndipo nane nkhenda mwakwimikana nawo,+ nkhaŵatolera ku charu cha ŵalwani ŵawo.+
“‘Kuti panji ŵangajiyuyura mu mtima wawo wambura kukotoleka,+ na kuwerako ku ubudi wawo.
42 Namukumbuka phangano lane na Yakhobe,+ kweniso phangano lane na Yisake.+ Namukumbuka phangano lane na Abrahamu.+ Charu nacho namuchikumbuka.
43 Iwo ŵakati ŵachisida charu, chikawezganga masabata ghake+ pakuti chikaŵa mapopa kwambura iwo. Ŵakalipiranga ubudi wawo chifukwa ŵakakana vyeruzgo vyane na kutinkha malango ghane.+
44 Nangauli vili ntheura, apo ŵamuŵa mu charu cha ŵalwani ŵawo, namuŵakanirathu yayi+ nanga nkhuŵataya na kuŵaparanyirathu. Para ningachita nthena mbwenu ndikuti naswa phangano lane+ na iwo. Ine ndine Yehova Chiuta wawo.
45 Chifukwa cha iwo, namukumbuka phangano ilo nkhachita na ŵasekuru ŵawo,+ awo nkhaŵafumiska mu charu cha Eguputo pamaso pa ŵamitundu+ mwakuti niŵe Chiuta wawo. Ine ndine Yehova.’”
46 Agha ni malanguro, vyeruzgo, na malango agho Yehova wakaŵika pakati pa iyo na Ŵaisrayeli mu Phiri la Sinayi, kwizira mwa Mozesi.+
Tumizgani
Tumizgani
Levitiko 26
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=3&Chapter=26&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D3%26Chapter%3D26%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Limbikirani Kupharazga
KUPHARAZGA makani ghawemi pa charu chose ni ntchito yakuzirwa chomene mazuŵa ghano. Ni mwaŵi ukuru chomene kwimira Yehova pa ntchito iyi. Kweni nyengo zinyake vingatisuzga kulimbikira kupharazga. Chifukwa wuli?
Nyengo zinyake ŵanthu ŵakusangika viŵi yayi pa nyumba zawo. Para ŵasangika, ŵakukhumba yayi kupulika uthenga wa Ufumu ndipo ŵakutikwiyira. Ŵapharazgi ŵanyake ŵali na chigaŵa chikuru chakupharazgako ndipo kuli ŵanthu ŵanandi ŵakukhumba kupulika makani ghawemi. Ntheura ŵapharazgi aŵa ŵakufipa mtima usange ŵakwaniskenge kupharazga chigaŵa chose. Ŵanyake ŵakamba ni kale kupharazga kweni ŵamba kugongowa chifukwa umaliro undafike.
Nyengo zinyake tingatondeka kulimbikira kupharazga chifukwa cha masuzgo agho tikukumana nagho. Tikumanya kuti ntchipusu yayi kupharazga makani ghawemi chifukwa charu chili mu nkhongono za “muheni,” Satana Dyabulosi.—1 Yoh. 5:19.
Manyani kuti Yehova wamovwiraninge para mwakumana na masuzgo. Kweni kasi tingachita wuli kuti tilutilire kupharazga? Tiyeni tiwone vinyake ivyo vingatovwira.
KOVWIRA ŴAPHARAZGI ŴAPHYA
Chaka chilichose ŵanthu ŵanandi ŵakubatizika na kuŵa Ŵakaboni ŵa Yehova. Usange mwabatizika sono, mungasambira vinthu vinandi kwa awo ŵakamba ni kale kupharazga. Usange mukamba ni kale kupharazga mukwenera kovwira awo ŵamba sono ndipo muŵenge ŵachimwemwe.
Yesu wakasambizga ŵasambiri ŵake kuti ŵapharazgenge mwaluso. (Luka 8:1) Mwakuyana waka, ŵapharazgi ŵaphya nawo ŵakwenera kusambizgika kuti ŵapharazgenge mwaluso.
Tileke kughanaghana kuti para mupharazgi muphya wakuluta mu upharazgi kaŵirikaŵiri wamanyenge yekha kupharazga mwaluso. Wakwenera kusambizgika mwachitemwa kweniso mwalusungu. Mupharazgi waluso wakwenera kumusambizga (1) umo wanganozgekelera na kuyezgelera ivyo wamuyowoya, (2) umo wangayowoyera makora na ŵanthu, (3) umo wangachitira pakugaŵira mabuku, (4) umo wangapangira maulendo ghakuwelerako, na (5) umo wangambiskira masambiro gha Baibolo. Para wakuwona na kuyezgelera umo mupharazgi waluso wakuchitira, nayo wasambirenge kupharazga mwaluso. (Luka 6:40) Mupharazgi muphya wazamuŵa na chikanga pakumanya kuti wali na munthu wakumovwira. Mukwenera kumuwonga na kumuphalira ivyo wakwenera kuchita. Ivi vingamovwira kuti wachite makora.—Muph. 4:9, 10.
DUMBISKANANI NA UYO MWENDA NAYO
Usange muli mu uteŵeti, mudumbiskanenge na munyinu uyo mwenda nayo. Yesu wakatuma ŵasambiri ŵake “ŵaŵiriŵaŵiri” kukapharazga. (Luka 10:1) Ŵakakhozgananga na kuchiskana mu upharazgi. Para tikwenda na ŵabali na ŵadumbu mu uteŵeti, ‘tikukhwimiskana.’—Rom. 1:12.
Kasi mungadumbiskana vichi? Mungadumbiskana vinthu vyakukhozga ivyo vyamuchitikirani sonosono. Mungayowoya fundo yakukondweska iyo mukasambira pa sambiro la mwaŵene panji pa kusopa kwa mbumba. Mungayowoya fundo iyo yikamukhozgani ku maungano. Nyengo zinyake mungenda na mupharazgi uyo mundayendepo nayo mu uteŵeti. Mungamufumba umo wakasambilira unenesko. Kasi wakakhorwa wuli kuti ili ni gulu la Yehova? Kasi ni mauteŵeti wuli agho wachitapo mu gulu la Yehova? Mungamufumba kuti walongosole vinyake ivyo wazizipizga kweniso umo Yehova wamutumbikira. Namwe mungamuphalira ivyo vyamuchitikiranipo. Kwali ŵanthu ŵakuchita wuli mu chigaŵa icho tikupharazgako, kweni para tili na munyithu mu uteŵeti ‘tikulutilira kuzengana.’—1 Tes. 5:11.
MUSAMBIRENGE PAMWEKHA NYENGO ZOSE
Kuti munthu walutilire kupharazga, wakwenera kusambira payekha nyengo zose. ‘Muzga wakugomezgeka na wakuchenjera,’ wakulemba mabuku ghanandi ghakovwira. (Mat. 24:45) Mungasambira nkhani zakupambanapambana kuti mukhore mwauzimu. Nkhani yinyake iyo mungasambira pamwekha ni iyi: Chifukwa wuli ntchito ya kupharazga vya Ufumu njakuzirwa chomene? Vifukwa vinyake vyalongosoreka mu bokosi la mutu wakuti “Chifukwa Wuli Tikulimbikira Kupharazga?”
Para mungaghanaghanira vifukwa ivyo vili mu bokosi ili, mupharazgenge nyengo zose. Para mukusambira pamwekha, penjerezgani na kulemba vifukwa vinyake ivyo tikupharazgira. Sangani malemba agho ghakukhozgera ivyo mwasanga ndipo ghanaghaniranipo. Para muchitenge nthena mulutilirenge kupharazga.
LONDEZGANI NTHOWA ZASONO ZAKUPHARAZGIRA
Nyengo na nyengo gulu la Yehova likutisambizga umo tingachitira kuti tipharazgenge mwaluso. Tikupharazga nyumba na nyumba, pa foni, mu nthowa, uko kukusangika ŵanthu ŵanandi, ku malo gha malonda, kulemba makalata kweniso nyengo yiliyose para mpata wasangika. Tinganozga ndondomeko ya kukapharazga uko tikupharazgako viŵi yayi.
Kasi muli kuyezgapo nthowa izi? Ŵanandi awo ŵayezgapo nthowa izi mbakukondwa chomene. Tiyeni tiwone.
Chakwamba, mu Uteŵeti Withu wa Ufumu mukuŵa masachizgo gha umo tingambiskira masambiro gha Baibolo. Sachizgo linyake likawovwira chomene mudumbu April kuti wambe kusambira Baibolo na ŵanyake ŵatatu ŵa ku ntchito. Wakakondwa chomene kuti wose ŵatatu ŵakazomera kusambira Baibolo kweniso ŵakamba kuluta ku Nyumba ya Ufumu.
Chachiŵiri, tili kusambira ivyo tikwenera kuchita usange mu magazini muli nkhani iyo ŵanthu ŵanyake ŵangayitemwa chomene. Mulaŵiliri wa dera munyake ku United States wakagaŵira Galamukani! kwa manejara wa mashopu ghanyake gha matayala. Galamukani! iyi yikalongosoranga vya matayala. Iyo na muwoli wake, ŵakapelekaso magazini gha Galamukani! ya mutu wakuti “Kumvetsa Mavuto Amene Dokotala Wanu Akukumana Nawo” mu maofesi gha madokotala ghakujumpha 100 mu dera ilo ŵakenderanga. Mubali uyu wakati: “Ŵanthu ŵamanya makora ntchito yithu yakupharazga kweniso mabuku ghithu. Tamanyana na ŵanthu ŵanandi mu chigaŵa ichi ndipo ŵanandi ŵakutiphalira kuti tikawereso.”
Chachitatu, kupharazga pa foni. Mudumbu munyake, Judy, wakalembera kalata ku ofesi yikuru ya Ŵakaboni ŵa Yehova. Iyo wakawonga chomene kuti gulu likuzomerezga kupharazga pa foni. Wakati amama ŵake ŵali na vyaka 86 ndipo ŵakulwaralwara kweni ŵakukondwa chomene chifukwa ŵakusambizga Baibolo gogo wa vyaka 92 pa foni.
Masachizgo agho ghakuŵa mu mabuku ghithu ghakovwira chomene. Londezgani masachizgo agha. Ghamovwiraninge kuti mulutilire kupharazga mwaluso.
KASI MULI NA VILATO WULI?
Kasi tingayowoya kuti upharazgi ukutiyendera makora para tikugaŵira mabuku ghanandi, tili na masambiro ghanandi gha Baibolo, panji para tawovwira ŵanthu ŵanandi kuti ŵabatizike? Yayi. Nowa wakapharazganga mwaluso. Kweni wakawovwira ŵa mu nyumba yake pera kuti ŵaponoskeke. Chakuzirwa chomene nkhuteŵetera Yehova mwakugomezgeka.—1 Kor. 4:2.
Ŵabali na ŵadumbu ŵanandi ŵakuŵa na vilato kuti ŵachite makora mulimo wa kupharazga. Kasi ŵakuŵa na vilato wuli? Vinyake vili mu bokosi la mutu wakuti “Kasi Muli na Vilato Wuli?”
Pemphani Yehova kuti wamovwirani kuti muchite makora uteŵeti. Para mwafiska vilato vinu, muzamukondwa chifukwa mwachita ivyo mungafiska kuti mupharazge makani ghawemi.
Nyengo zinyake ntchipusu yayi kupharazga makani ghawemi. Kasi mungachita wuli kuti mulutilire kupharazga? Mukwenera kudumbiskana na uyo mwenda nayo mu uteŵeti, musambirenge pamwekha nyengo zose, mulondezgenge ulongozgi wa muzga uwo uli mu mabuku ghithu kweniso muŵenge na vilato. Yehova wali kumupani mulimo wa kupharazga makani ghawemi. (Yes. 43:10) Mukondwenge chomene usange mukulimbikira kupharazga makani ghawemi.


text:
NKHANI YA PACHIKOPI | KASI SATANA WALIKO NADI?
Kasi Satana Waliko Nadi?
ROGELIO wakati: “Nkhakulira ku El Salvador, ndipo para nachita nkhwesa amama ŵakaniwofwanga kuti, ‘Satana uyo, wazamukutora!’ Ine nkhaŵazgoranga kuti, ‘Mulekani wize!’ Nkhugomezga Chiuta, Satana yayi.”
Kasi mukukolerana na ivyo mwana uyu wakayowoya? Pasi apa pali ivyo ŵanthu ŵakughanaghana, ndipo kasi ni fundo nji iyo imwe mukuwona kuti njaunenesko? Ŵanji ŵakuti:
Satana kulije, kweni ni viheni ivyo vikuchitika.
Satana waliko, kweni ngwakofya yayi ku ŵanthu.
Satana ntchilengiwa chauzimu icho chili na nkhongono ndipo wakupuluska ŵanthu.
Fundo yiliyose iyo yazunulika pachanya apa, pali ŵanthu ŵanandi awo ŵakuyigomezga. Kasi ntchakuzirwa nadi kumanya fundo iyo njaunenesko pa fundo izi? Enya, chifukwa usange Satana kulije, ndikuti awo ŵakuti waliko ŵapusikika. Ndipo usange Satana waliko kweni ngwambura kofya, ndikuti awo ŵakumopa ŵakuphyoka pawaka. Kweni usange Satana wakupuluska ŵanthu, ndikuti ngwakofya chomene kuluska umo ŵanandi ŵakughanaghanira.
Tiyeni tiwone umo Baibolo likuzgolera mafumbo agha: Kasi Satana ni njani? Ni vinthu waka viheni panji ni munthu wanadi? Usange ni munthu, kasi ngwakofya? Ndipo usange ngwakofya kasi mungajivikilira wuli?


text:
MARCH 11, 2013
TURKEY
Wupu wa UN Wati Boma la Turkey Likwenera Kuchindika Njuŵi za Ŵanthu
Ŵakhristu ŵanandi ŵakukana kunyamura vilwero vya nkhondo ndipo vyaru vinandi vikukolerana nayo fundo iyi. Komiti ya UN yakuwona wanangwa wa ŵanthu (UN Human Rights Committee) yadumura kuti ŵanthu ŵa mu charu cha Turkey nawo ŵali na wanangwa wakuyana waka.
Pa March 29, 2012, Komiti iyi yikadumura mulandu wakukhwaskana na ŵanthu ŵaŵiri ŵa ku Turkey kuti ŵalije mulandu. Ŵanthu aŵa ni Cenk Atasoy na Arda Sarkut, ndipo wose Mbakaboni ŵa Yehova. Iwo ŵakakana ntchito yausilikari chifukwa cha ivyo ŵakusambira mu Baibolo.
Atasoy na Sarkut ŵakalembera boma makalata ghanandi ndipo ŵakalongosolera boma kuti njuŵi yawo yikuŵazomerezga yayi kugwira ntchito yausilikari kweni mbakunozgeka kuchita ntchito zinyake za boma izo zikukolerana yayi na usilikari. Ndipouli, ŵanalume aŵa ŵakulutilira kuchichizgika kunjira usilikari. Sarkut wakaŵa msambizgi ku yunivesite, kweni ŵakamulekeska chifukwa ŵasilikari ŵakawofya ŵa yunivesite iyi kuti ŵaŵakakenge usange ŵalutilirenge kusunga Sarkut nga wantchito wawo.
Pakudumura mulandu uwu, Komiti ya UN yikayowoya kuti wanangwa wakukana usilikari chifukwa cha njuŵi ya munthu, “
ukuyana waka na wanangwa wakusankha, kweniso wakusopa.” Wanangwa uwu ukukolerana na fundo nambara 18 ya International Covenant on Civil and Political Rights. Kweniso, komiti iyi yikadumura kuti wanangwa uwu ukupeleka mwaŵi kwa “
munthu waliyose kuti waleke kuchichizgika kunjira usilikari kuyana na chisopa panji ivyo wakugomezga.”
Chigamuro ichi chikapelekeka pati pajumpha nyengo yichoko waka kufuma apo khoti lakuwona wanangwa wa ŵanthu la European Court of Human Rights likadumulira milandu yinyake yiŵiri yakuyana waka. Pakudumura umoza mwa milandu yiŵiri iyi, khoti likati “boma la Turkey likuswa wanangwa wa ŵanthu chifukwa likukana kupeleka ntchito zinyake za boma ku ŵanthu awo ŵakukana usilikari.” Wupu wa European Convention on Human Rights ndiwo ukakhazikiska wanangwa uwu.
Wanangwa wakukana ntchito yausilikari chifukwa ivyo munthu wakugomezga ukaŵa kuti ulipo kale apo Chikhristu chikambanga. E. W. Barnes, mu buku lake lakuchemeka The Rise of Christianity, wakalemba kuti: “
Para taweleramo maukaboni ghose, [ghakulongora] kuti, kuzakafika pa nyengo ya Marcus Aurelius [Themba la ufumu wa Roma kwamba mu 161 m’paka mu 180 C.E.], palije Mkhristu uyo wakaŵa msilikari; ndipo pakaŵavya msilikari uyo pamanyuma pakuti wazgoka Mkhristu, wakalutilira kuŵa msilikari.”


text: 5 “Nanjira mu munda wane,+Iwe mudumbu wane, mwali wane.Natora mure na vyakununkhira vyane.+Narya chisa chane na uchi wane.Namwa vinyo lane na mkaka wane.”+“Lyani, ŵabwezi ŵakutemweka!Mwani na kuloŵera chitemwa!”+2 “Nagona, kweni mtima wane uli maso.+Nkhupulika wakutemweka wane wakukhung’uska!”“Nijulirako, iwe mudumbu wane, wakutemweka wane,Nkhunda yane, wambura kalema wane!Pakuti mutu wane wanyewa* na jumi,Vipoti* vya sisi lane na manthonyezi gha usiku.”+3 “‘Navura munjilira wane,Kasi niwuvwareso?Nageza malundi ghane,Kasi nighabinkhiskeso?’4 Wakutemweka wane wakawuskapo woko lake pa chidolozi cha chijaro,Ndipo mtima wane ukati waka khabu!5 Nkhawuka kuti nkhamujulire wakutemweka wane.Mawoko ghane ghakanthonya mure,Ndipo minwe yane na mure wamajimaji,M’paka mu vikolelero vya loko.6 Nkhamujulira wakutemweka wane,Kweni wakutemweka wane wakafumapo, waluta.Nkhaŵa wakwenjerwa* wati waluta.*Nkhamupenja, kweni nkhamusanga chara.+Nkhamuchema, kweni wakanizgora yayi.7 Ŵalinda awo ŵakuzingilira mu msumba ŵakanisanga.Ŵakanitimba, ŵakanipweteka.Ŵalinda ŵa malinga ŵakanipoka chakudika chane.8 Nkhumulapizgani, imwe ŵana ŵanakazi ŵa Yerusalemu kuti:Usange mwamusanga wakutemweka wane,Mumuphalire kuti chitemwa chanilwariska.”9 “Kasi wakutemweka wako wakuluska wuli ŵakutemweka ŵanyake,Iwe wakutowa chomene pakati pa ŵanakazi?Kasi wakutemweka wako wakuluska wuli ŵakutemweka ŵanyake,Kuti uchite na kutilapizga?”10 “Wakutemweka wane ni muswesi na wakuzongomara.Wakuwonekera pakati pa ŵanalume 10,000.11 Mutu wake ni golide, golide liwemi chomene.Vipoti vya sisi lake vili nga ni mahamba gha viŵali,Ndifipa nga ni chaholi.12 Maso ghake ghali nga ni nkhunda mumphepete mwa mlonga wa maji,Zikugeza mu mkaka,Zakhala pafupi na chiziŵa chakubwibwituka.13 Matama ghake ghali nga ni mubedi wa vyakununkhira,+Nthusi za vyakumera vya sungu liwemi.Milomo yake ni maluŵa, yikunthonya mure wamajimaji.+14 Mawoko ghake ni mikombero yagolide, yakuphakika kurusolito.Nthumbo yake yili nga ni mino gha zovu ghakutozgeka na safiro.15 Malundi ghake ni ntchindamiro za mabo zakuŵikika pa vyakujinthamo vya golide liwemi.Mawonekero ghake ghali nga ni Lebanoni, ghambura kuyelezgereka nga ni makuni gha sidara.+16 Mulomo wake ukunong’omera,Ndipo vyose mwa iyo ni vyakudokeka.+Uyu ndiyo ngwakutemweka wane, uyu ndiyo ntchibwezi chane, imwe ŵana ŵanakazi ŵa Yerusalemu.”


text:
Yehova Ni Ciuta wa Ndondomeko
“Ciuta ni Ciuta wa utimbanizgi cara, kweni wa mtende.”—1 KOR. 14:33.
1, 2. (a) Kasi Yehova Ciuta wakadankha kulenga njani, ndipo wakamutuma kuti wacite vici? (b) Kasi nchivici ico cikulongora kuti ŵangelo ŵakucita vinthu mwandondomeko?
YEHOVA, mweneuyo ni Mlengi wa cilengiwa cose, wakucita vinthu mwandondomeko. Wakadankha kulenga Mwana wake wapadera yekha wauzimu. Mwana uyu wakucemeka “Mazgu” cifukwa cakuti ni muyowoyeri mulara wa Ciuta. Mazgu wateŵetera Yehova kwa vyaka vyambura mapendeko, cifukwa Baibolo likuti: “Mu mtendeko mukaŵa Mazgu, ndipo Mazgu wakaŵa pamoza na Ciuta.” Kweniso likuti: “Vinthu vyose vikaŵako kwizira mwa iyo [Mazgu], ndipo kwambura iyo cinthu nanga nchimoza cikaŵako cara.” Vyaka vyakujumpha 2,000 ivyo vyajumpha, Ciuta wakatuma Mazgu pa caru capasi. Mazgu wakaŵa Yesu Khristu, munthu wakufikapo, ndipo wakacita khumbo la Awiske mwakugomezgeka.—Yoh. 1:1-3, 14.
2 Pambere wandize pa caru capasi, Mwana wa Ciuta wakateŵetera Ciuta mwakugomezgeka nga ni “fundi” wake. (Zinth. 8:30) Kwizira mwa iyo, Yehova wakalenga vilengiwa vinyake vyauzimu mamiliyoni ghanandi ivyo vili kucanya. (Kol. 1:16) Pakuyowoya vya ŵangelo aŵa, Baibolo likuti: “Vikwi na vikwi vikamuteŵetera [Yehova], na vikwi khumi kwandanya na vikwi khumi vikimilira panthazi pake.” (Dan. 7:10) Baibolo likuti vilengiwa vyauzimu ivi, ni “vita” panji kuti mawumba gha Yehova, gheneagho ghakucita vinthu mwandondomeko.—Sal. 103:21.
3. Kasi nyenyezi na mapulaneti ni vinandi wuli, ndipo vili kuŵikika mbu?
3 Apo Yehova wakalenganga vinthu, wakalenga nyenyezi na mapulaneti vyambura mapendeko. Nyuzipepara yinyake ku Houston, Texas, yikayowoya vya kafukufuku munyake wasonosono wakukhwaskana na nyenyezi. Kafukufuku uyu wakati nyenyezi zilipo “300 sekisitiliyoni, kung’anamura kuti unandi wa nyenyezi uwo ŵasayansi ŵakasanga kale wandaniskike katatu.” Nyuzipepara iyi yikasazgirapo kuti: “Nambara iyi ni 3 kusazgako ŵaziro 23. Panji kuti 3 tiliriyoni kwandaniska na 100 biliyoni.” Nyenyezi zili kuŵikika mu vipingausiku. Cipingausiku cimoza cikuŵa na nyenyezi mabiliyoni panji matiliriyoni ghanandi. Kweniso cikuŵa na mapulaneti ghanandi. Vipingausiku navyo vili mu magulu.
4. Cifukwa wuli tingayowoya kuti Ciuta wali kunozga vyakuti ŵateŵeti ŵake pa caru capasi ŵacitenge vinthu mwandondomeko?
4 Ŵangelo kucanya ŵakucita vinthu mwandondomeko. Nyenyezi na mapulaneti navyo vili kuŵikika mwandondomeko. (Yes. 40:26) Ipo Yehova wakweneraso kunozga vyakuti ŵateŵeti ŵake ŵa pa caru capasi ŵacitenge vinthu mwandondomeko. Iyo wakukhumba yayi kuti ŵaŵenge ŵawutimbanizgi, ndipo ici nchakovwira cifukwa ŵali na mulimo wakuzirwa comene wakuti ŵacite. Ivyo ŵateŵeti ŵa Yehova ŵakugomezgeka, ŵakale na ŵasono wuwo, ŵacita pakumuteŵetera, mbukaboni wakuti wakuŵawovwira ndiposo wakuti iyo “ni Ciuta wa utimbanizgi cara, kweni wa mtende.”—Ŵazgani 1 Ŵakorinte 14:33, 40.
GULU LA YEHOVA MU NYENGO YAKALE
5. Kasi ndondomeko yakuti ŵanthu ŵazuzge caru capasi yikatimbanizgika wuli?
5 Yehova wakati walenga ŵanthu ŵakwamba, wakaŵaphalira kuti: “Babanani, mwandane, muzuzge caru, mucithereske; muŵe na mazaza pa somba za mu nyanja, na pa viyuni vya mu dera, na pa vyamoyo vyose ivyo vikwenda pa caru.” (Gen. 1:28) Yehova wakalenga ŵanthu wose pa nyengo yimoza yayi. M’malo mwake, Adamu na Eva ŵakeneranga kubaba ŵana, ndipo ŵana ŵawo ŵakeneranga kubaba ŵana ŵanyawo mpaka ŵazuzge caru cose capasi. Ciuta wakakhumbanga kuti ŵanthu ŵasanuzge Paradiso mpaka wakwane pa caru cose. Apo Adamu na Eva ŵakagalukira Ciuta, ndondomeko iyi yikatimbanizgika kwa kanyengo. (Gen. 3:1-6) Nyengo yikati yajumphapo, “Ciuta wakawona uheni wa ŵanthu kuti ukaŵa ukuru mu caru, na kuti malanguruko ghose gha maghanoghano gha mitima yawo ghakaŵa ghaheni pera lutaluta.” Lekani ‘caru cikanangika pamaso pa Ciuta, caru cikazura na citimbahetinkhaza.” Ntheura, Ciuta wakadumura kuti waparanye ŵaheni na Ciwowota.—Gen. 6:5, 11-13, 17.
6, 7. (a) Cifukwa wuli Nowa wakasanga ucizi pamaso pa Yehova? (Wonani cithuzithuzi cakwamba.) (b) Kasi nchivici ico cikacitikira ŵanthu ŵambura cipulikano wose mu nyengo ya Nowa?
6 Ndipouli, “Nowa wakasanga ucizi pamaso pa Yehova” cifukwa cakuti “wakaŵa murunji” kweniso wakaŵa “wakunyoloka mu nthanga yake.” Pakuti “Nowa wakendanga na Ciuta,” Yehova wakamupa ulongozgi wose wakukhumbikwa kuti wazenge cingalaŵa cikuru. (Gen. 6:8, 9, 14-16) Cingalaŵa cikanozgeka mu nthowa yakuti ciponoske ŵanthu na nyama wuwo. Nowa wakapulikira, ndipo “wakacita vyose umo Yehova wakamulangulira iye.” Wakamalizga kuzenga cingalaŵa mwakukolerana na mbumba yake. Vyamoyo vikati vyanjira mu cingalaŵa, “Yehova wakamujalira mukati.”—Gen. 7:5, 16.
7 Mu 2370 B.C.E. apo Ciwowota cikizira, Yehova wakaparanya “vyamoyo vyose ivyo vikaŵa pa caru.” Kweni Yehova wakaponoska Nowa, munthu wakugomezgeka, lumoza na mbumba yake mu cingalaŵa. (Gen. 7:23) Munthu waliyose uyo waliko mazuŵa ghano, ni muzukuru wa Nowa, ŵana ŵake, na ŵawoli ŵawo. Kweni ŵanthu wose ŵambura cipulikano awo ŵakaŵa kuwaro kwa cingalaŵa, ŵakaparanyika cifukwa cakuti ŵakakana kupulikira Nowa, “mupharazgi wa urunji.”—2 Pet. 2:5.
8. Kasi nchivici ico cikulongora kuti mu Israyeli mukaŵa ndondomeko yiwemi apo Ciuta wakalangura ŵanthu ŵake kuti ŵanjire mu Caru ca Layizgano?
8 Pakati pajumpha vyaka vyakujumpha 800 kufuma pa nyengo ya Ciwowota, Ciuta wakanozga vyakuti Israyeli uŵe mtundu. Ŵaisrayeli ŵakeneranga kucita vinthu mwandondomeko pa umoyo wawo, comenecomene pa nkhani ya kusopa. Mwaciyelezgero, padera pa ŵasofi na Ŵalevi, pakaŵa ‘ŵanakazi awo ŵakaŵa ŵateŵetikazi pa mulyango wa Cihema ca konganamo.’ (Ex. 38:8) Ndipouli, apo Yehova Ciuta wakalangura Ŵaisrayeli kuti ŵanjire mu caru ca Kenani, iwo ŵakatondeka kuŵa na cipulikano. Ndipo Ciuta wakati: “Kuti wanjire yumoza cara mu caru ico nkhatumphuskira woko lane kuti mukakhalemo, ndipera Kalebi mwana wa Yefune na Joshua mwana wa Nuni” cifukwa cakuti ŵakiza na lipoti liwemi ŵakati ŵapacira Caru ca Layizgano. (Maŵa. 14:30, 37, 38) Mwakuyana na ulongozgi wa Ciuta, Mozesi wakimika Joshua kuti wanjire m’malo mwake pakulongozga Ŵaisrayeli. (Maŵa. 27:18-23) Apo Joshua wakaŵa pafupi kulongozgera Ŵaisrayeli mu Kenani, wakaphalirika kuti: “Iŵa wankhongono na wakukhwima mtima; ungopanga nanga nkhuthika lusoko; cifukwa Yehova Ciuta wako wali nawe uko kose ukuya.”—Josh. 1:9.
9. Kasi Rahabi wakamuwonanga wuli Yehova ndiposo ŵanthu ŵake?
9 Yehova Ciuta wakaŵa nayo nadi Joshua kulikose uko wakaya. Mwaciyelezgero, ghanaghanirani ivyo vikacitika mu 1473 B.C.E., apo Ŵaisrayeli ŵakaŵa pafupi na msumba wa Yeriko wa mu Kenani. Joshua wakatuma ŵanalume ŵaŵiri kuti ŵakapacire Yeriko, ndipo ku malo agha, ŵakakumana na mwanakazi muzaghali, zina lake Rahabi. Iyo wakaŵabisa pacanya pa nyumba yake kuti ŵaleke kusangika na ŵanthu awo ŵakatumika na themba la Yeriko. Rahabi wakaphalira mphaci izi kuti: “Nkhumanya kuti Yehova wamupani caru . . . Pakuti tili kupulika umo Yehova wakomizgira imwe maji gha Nyanja Yiswesi . . . na ico mukacita ku mafumu ghaŵiri gha Ŵaamori.” Wakasazgirapo kuti: “Yehova Ciuta winu ndiye Ciuta wa mtambo kucanya na wa caru capasi musi.” (Josh. 2:9-11) Cifukwa cakuti Rahabi wakakolerana na gulu la Yehova, wakaponoskeka pamoza na ŵamunyumba yake apo Ŵaisrayeli ŵakaparanyanga Yeriko. (Josh. 6:25) Rahabi wakalongora kuti wali na cipulikano, wakawopanga Yehova, ndiposo wakacindikanga ŵanthu ŵa Ciuta.
GULU LA YEHOVA MU NYENGO YA ŴAKHRISTU ŴAKWAMBILIRA
10. Kasi Yesu wakaŵaphalira vici ŵalongozgi ŵacisopa ca Ciyuda, ndipo cifukwa wuli wakacita nthena?
10 Mwakulongozgeka na Joshua, Ŵaisrayeli ŵakathereska misumba ya mu Kenani umoza na umoza ndipo ŵakapoka caru ici. Kweni kasi nchivici ico cikacitika pamanyuma? Mwakuwerezgawerezga, Ŵaisrayeli ŵakaswanga malango gha Ciuta. Pa nyengo iyo Yehova wakatuma Mwana wake pa caru capasi, vinthu vikafika paheni comene mwakuti Yesu wakati Yerusalemu ni msumba “wakukoma zinchimi.” (Ŵazgani Mateyu 23:37, 38.) Ciuta wakaŵakana ŵalongozgi ŵa cisopa ca Ciyuda cifukwa cakuti ŵakaŵa ŵambura kugomezgeka kwa iyo. Ntheura, Yesu wakaŵaphalira kuti: “Ufumu wa Ciuta utolekengeko kwa imwe ndipo upelekekenge ku mtundu wakupambika vipambi vyake.”—Mat. 21:43.
11, 12. (a) Kasi nchakucitika wuli ico cikulongora kuti Yehova wakaleka kutumbika mtundu wa Ciyuda na kwamba kutumbika gulu linyake? (b) Kasi mbanjani awo ŵakaŵa mu gulu liphya la Ciuta?
11 Mu nyengo ya Ŵakhristu ŵakwambilira, Yehova wakawukana mtundu wa Israyeli uwo ukaŵa wambura kugomezgeka. Ndipouli, ici cikang’anamuranga kuti waŵenge wambura gulu la ŵanthu ŵakugomezga pa caru capasi yayi. Yehova wakamba kutumbika gulu liphya ilo likapulikiranga Yesu Khristu na visambizgo vyake. Gulu ili likamba pa Pentekoste mu caka ca 33 C.E. Pa nyengo iyi, ŵasambiri ŵa Yesu pafupifupi 120 ŵakawungana pa malo ghanyake mu Yerusalemu apo “mwamabuci kukacitika mphomo kufuma kucanya nga nkhuputa kwa mphepo yankhongono, ndipo yikazuzga nyumba yose umo ŵakakhala.” Kufuma apo, “malulimi nga gha moto ghakawoneka kwa iwo ndipo ghakagaŵikana, na kukhala pa waliyose wa iwo lumozalumoza, ndipo wose ŵakazuzgika na mzimu utuŵa na kwamba kuyowoya na malulimi ghakupambanapambana, umo mzimu ukaŵazomelezgeranga kuyowoya.” (Mil. 2:1-4) Cakucitika ici cikapeleka ukaboni wakuti Yehova wakaŵa na gulu liphya ili, leneilo mukaŵa ŵasambiri ŵa Khristu.
12 Pa zuŵa ili, “ŵanthu pafupifupi vikwi vitatu ŵakasazgikako” ku ciŵelengero ca ŵalondezgi ŵa Yesu. Kweniso, “Yehova wakalutilira kusazgako kwa iwo zuŵa na zuŵa awo ŵakaponoskekanga.” (Mil. 2:41, 47) Mulimo wawo wa upharazgi ukendanga makora comene mwakuti “mazgu gha Ciuta ghakalutilira kukura, ndipo unandi wa ŵasambiri ukalutilira kwandana comene mu Yerusalemu.” Nanga ni “mzinda wa ŵasofi ukamba kuŵa wakupulikira ku cipulikano.” (Mil. 6:7) Ŵanthu ŵanandi ŵa maghanoghano ghawemi, ŵakazomera unenesko uwo ukapharazgikanga na ŵanthu ŵa mu gulu liphya ili. Pakati pajumpha nyengo, Yehova wakamba kuwunganya “ŵanthu ŵa mitundu” kuti ŵize mu mpingo Wacikhristu. Uwu ukaŵa ukaboni unyake wakuti wali na gulu liphya ili.—Ŵazgani Milimo 10:44, 45.
13. Kasi gulu liphya la Ciuta likapika mulimo wuli?
13 Ŵalondezgi ŵa Khristu ŵakamanya mulimo uwo Ciuta wakaŵapa. Apo Yesu wakaŵa pa caru capasi, wakaŵapa ciyelezgero. Pamanyuma pakuti wabapatizika waka, wakamba kupharazga “ufumu wa kucanya.” (Mat. 4:17) Iyo wakaŵasambizga umo ŵangacitira mulimo uwu. Kweniso wakaŵaphalira kuti: “Muzamuŵa ŵakaboni ŵane mu Yerusalemu na mu Yudeya mose na Samariya ndiposo ku vigaŵa vyakutali comene vya caru capasi.” (Mil. 1:8) Ŵalondezgi ŵakwambilira ŵa Khristu, ŵakamanya ivyo ŵakeneranga kucita. Mwaciyelezgero, ku Antiyoke wa ku Pisidiya, Paulosi na Baranaba, mwacikanga ŵakaphalira Ŵayuda ŵakususka kuti: “Cikaŵa cakwenelera kuti mazgu gha Ciuta ghayowoyeke dankha kwa imwe. Pakuti mukughakanchizgira kutali na kujeruzga mwaŵene kuŵa ŵambura kwenelera umoyo wamuyirayira, wonani! tikung’anamukira ku mitundu. Nakuti, Yehova waŵika dango pa ise mu mazgu agha, ‘Nakwimika kuŵa ungweru ku mitundu, kuti uŵe ciponosko ku mphelerekezgo za caru capasi.’” (Mil. 13:14, 45-47) Kufuma waka mu nyengo iyi, cigaŵa ca pa caru capasi ca gulu la Ciuta, cikupharazga uthenga wa ciponosko ku ŵanthu.
ŴANANDI ŴAKUPARANYIKA, KWENI ŴATEŴETI ŴA CIUTA ŴAKUPONA
14. Kasi nchivici ico cikacitikira Yerusalemu, ndipo mbanjani awo ŵakapona?
14 Ŵayuda ŵanandi ŵakakana kupokera makani ghawemi, ndipo ŵakaŵa pafupi kuparanyika cifukwa Yesu wakacenjezga ŵasambiri ŵake kuti: “Para mukuwona Yerusalemu wakuzingilizgika na ŵankhondo, penepapo manyani kuti kupasuka kwake kwaneng’enera. Ndipo awo ŵali mu Yudeya ŵambe kucimbilira ku mapiri, ndipo awo ŵali mukati mwake ŵafumemo, ndipo awo ŵali mu malo gha mukaya ŵaleke kunjiramo.” (Luka 21:20, 21) Ivyo Yesu wakacima vikacitika. Mu 66 C.E., Ŵayuda ŵakagalukira boma la Romu. Ntheura, ŵasilikari ŵa Romu, awo ŵakalongozgekanga na Cestius Gallus, ŵakazingilizga Yerusalemu. Ndipouli, mwamabuci ŵasilikari aŵa ŵakawelera, ndipo ici cikapeleka mwaŵi ku ŵalondezgi ŵa Yesu wakuti ŵafumemo mu Yerusalemu na mu Yudeya. Kuyana na ivyo wakalemba Eusebius, ŵanandi ŵakambuka Mlonga wa Yorodani na kuluta ku Pela mu cigaŵa ca Pereya. Mu 70 C.E., ŵasilikari ŵa Romu, awo ŵakalongozgekanga na Titus, ŵakizaso ndipo ŵakaparanya Yerusalemu. Ndipouli, Ŵakhristu ŵakugomezgeka ŵakapona cifukwa cakuti ŵakapulikira cenjezgo la Yesu.
15. Kasi mpingo Wacikhristu ukakuranga uku pali masuzgo wuli?
15 Mu nyengo ya Ŵakhristu ŵakwambilira, ŵalondezgi ŵa Yesu ŵakakumananga na masuzgo, nthambuzgo, na viyezgo vinyake. Ndipouli, ŵanthu ŵanandi ŵakazgokanga Ŵakhristu. (Mil. 11:19-21; 19:1, 19, 20) Ŵakhristu aŵa ŵakacitanga makora mwauzimu cifukwa cakuti Ciuta wakaŵatumbikanga.—Zinth. 10:22.
16. Kasi Mkhristu waliyose wakeneranga kucita vici kuti vinthu vimwendere makora mwauzimu?
16 Mkhristu waliyose wakeneranga kufwilirapo kuti vinthu vimwendere makora mwauzimu. Wakeneranga kuŵikapo mtima pakusambira Malemba, kufika mwakukhazikika pa maungano, na kuŵa wamwamphu mu nchito ya kupharazga Ufumu. Ivi vikawovwira kuti ŵanthu ŵa Yehova ŵacitenge makora mwauzimu kweniso kuti ŵaŵe ŵakukolerana. Wose awo ŵakakolerananga na mipingo ya ŵanthu ŵa Ciuta, ŵakasanganga candulo cifukwa ca kufwilirapo kwa ŵalara na ŵateŵeti ŵakovwira. (Fil. 1:1; 1 Pet. 5:1-4) Kweniso mipingo yikwenera kuti yikakondwanga comene para kwiza ŵalaŵiliri ŵakwendakwenda, nga ni Paulosi. (Mil. 15:36, 40, 41) Pali kuyana kukuru pakati pa umo Ŵakhristu ŵakwambilira ŵakasoperanga na umo ise tikusopera. Tikuwonga comene kuti Yehova wakaŵa na gulu la ŵateŵeti ŵake pa nyengo iyi, nga umo viliriso mazuŵa ghano. *
17. Kasi nkhani yakulondezgapo yilongosorenge vici?
17 Apo caru ca Satana cili pafupi kumara, cigaŵa ca pa caru capasi ca gulu la Yehova cikulutilira kukura. Kasi mukwendera lumoza na gulu ili? Kasi mukukura mwauzimu? Nkhani yakulondezgapo yilongosorenge umo mungacitira nthena.
^ ndime 16 Wonani nkhani ya mutu wakuti, “Ŵakristu Ŵakusopa mu Mzimu na mu Unenesko” na yakuti “Ŵakurutilira Kwenda mu Unenesko” mu Gongwe la Mulinda la Ogasiti 1, 2002. Kuti mumanye vinandi vya cigaŵa ca pa caru capasi ca gulu la Ciuta, wonani burosha la mutu wakuti, Mbanjani Ŵakucita Khumbo la Yehova Mazuŵa Ghano?


text:
Nkhani Nambara 61: Davide Wakaŵikika Kuŵa Fumu
Sauli wakayezgaso kuti wakore Davide. Wakatora ŵasilikari ŵake 3,000 na kuluta kukamupenja. Davide wakati wamanya, wakatuma mphaci kukawona ku msasa uko Sauli na ŵanalume ŵake ŵakagona. Davide wakafumba ŵaŵiri ŵa ŵanalume ŵake kuti: ‘Ninjani uyo walutenge nane ku msasa wa Sauli?’
‘Nilutenge namwe,’ Abishayi wakazgora. Abishayi wakaŵa mwana wa Zeruya, mudumbu wa Davide. Peneapo Sauli na ŵanalume ŵake ŵakaŵa mu tulo, Davide wakakhwaŵa na kunjira mwacisisi mu msasa wa Sauli. Ŵakatora mkondo na nkhombo ya maji ya Sauli, ivyo vikaŵa ku mutu wake. Palije munthu uyo wakawona panji kupulika pakuti wose ŵakaŵa mu tulo twakufwa nato.
Wona Davide na Abishayi. Ŵacimbira, ndipo ŵali pacanya pa phiri. Davide wakucemerezga kwa mulara wa ŵasilikari kuti: ‘Abinara, nchifukwa uli ukuleka kuvikilira sekuru wako, fumu? Wona! Kasi mkondo na nkhombo yake ya maji vili nkhu?’
Sauli wakawuka. Wakamanya mazgu gha Davide, ntheura wakafumba kuti: ‘Kasi ndiwe Davide?’ Kasi ukumuwona Sauli na Abinara pasi apa?
Davide wakazgora Sauli kuti: ‘Enya, fumu sekuru wane.’ Davide wakafumba kuti: ‘Kasi nchifukwa wuli mukukhumba kunikora? Kasi nanangaci? Mkondo winu uwu fumu. Tumani munthu wazakatore.’
Sauli wakazomera kuti: ‘Nananga. Nacita ucindere.’ Davide wakaluta, ndipo Sauli nayo wakawelera kukwake. Davide wakayowoya yekha mu mtima kuti: ‘Zuŵa linyake Sauli wanikomenge. Nkhwenera kucimbilira ku caru ca Ŵafilisiti.’ Ici ndico wakacita nadi. Davide wakapusika Ŵafilisiti na kuŵapangiska kugomezga kuti sono wali ku cigaŵa cawo.
Nyengo yati yalutapo Ŵafilisiti ŵakiza kuzakarwa nkhondo na Israyeli. Sauli na Yonatani wose ŵaŵiri ŵakakomeka ku nkhondo iyi. Ici cikapangiska Davide kuŵa na citima cikuru, ndipo wakalemba sumu yiwemi, iyo wakayimba kuti: ‘Nili na citima comene cifukwa ca iwe munyane Yonatani. Ukaŵa wakutemweka comene kwa ine!’
Pamanyuma pake Davide wakawelera ku msumba wa Heburoni. Pakaŵa nkhondo pakati pa ŵanthu awo ŵakasankha Ishibosheti kuti waŵe fumu na awo ŵakakhumba Davide kuti waŵe fumu. Kweni pa umaliro ŵanalume ŵa Davide ŵakatonda. Davide wakaŵa na vilimika 30 apo wakaŵikika kuŵa fumu. Wakawusa mu Heburoni vilimika vinkhondi na viŵiri. Ŵanyake mwa ŵana awo ŵakababikira mu Heburoni ŵakaŵa Amunoni, Abisalomu na Adoniya.
Nyengo yikakwana yakuti Davide na ŵanalume ŵake ŵapoke msumba wakutowa wa Yerusalemu. Yoabu, mwana munyake wa Zeruya, mudumbu wa Davide, wakalongozga nkhondo iyi. Mwantheura nga ni njombe yake, Davide wakaŵika Yoabu kuŵa mulara wa ŵasilikari ŵake. Davide wakayamba kuwusa mu msumba wa Yerusalemu.
1 Samuel 26:1-25; 27:1-7; 31:1-6; 2 Samuel 1:26; 3:1-21; 5:1-10; 1 Midauko 11:1-9
Mafumbo
- Kasi Davide na Abishayi ŵakacitaci apo Sauli wakaŵa mu tulo mu msasa?
- Kasi Davide wakamufumba vici Sauli?
- Wakati wamuleka Sauli, kasi Davide wakaluta nkhu?
- Nchivici cikapangiska Davide kuŵa na citima ndiposo kuti walembe sumu yiwemi comene?
- Kasi Davide wakaŵa na vilimika vilinga apo wakaŵikika kuŵa fumu mu Heburoni, ndipo mazina gha ŵana ŵake ŵanyake ni ngani?
- Ni nkhu pamanyuma pake uko Davide wakawusanga nga ni fumu?
Mafumbo ghanyake
- Ŵazgani 1 Samuel 26:1-25.
Kasi mazgu gha Davide agho ghali pa 1 Samuel 26:11, ghakulongoraci kuyana na umo Ciuta wakwendeskera vinthu? (Sal. 37:7; Rom. 13:2)
Para tikukhumba kulongora lusungu ku munthu kweni iyo wakuwonga yayi ivyo tikumucitira, ni mwauli umo mazgu gha Davide agho ghakusangika pa 1 Samuel 26:23 ghakutovwilira kuti tileke kugongowa? (1 Mathe. 8:32; Sal. 18:20)
- Ŵazgani 2 Samuel 1:26.
Kasi Ŵakhristu ‘ŵangafwilirapo wuli mu kutemwana kwawo’ nga ni umo Davide na Yonatani ŵakacitira? (1 Pet. 4:8; Kol. 3:14; 1 Yoh. 4:12)
- Ŵazgani 2 Samuel 5:1-10.
Kasi Davide wakaŵa fumu kwa vilimika vilinga, ndipo nyengo ya kuwusa kwake yikagaŵika wuli? (2 Sam. 5:4, 5)
Ninjani uyo wakapangiska Davide kukulirakulira, ndipo ise tikusambirapo vici? (2 Sam. 5:10; 1 Sam. 16:13; 1 Kor. 1:31; Fil. 4:13)
Manyani Vinandi
Davide Wakawopanga Yayi
Ŵazga nkhani yakukondweska iyi mu Baibolo kuti umanye ico cikawovwira Davide kuti waleke kopa.
Ŵaisrayeli Ŵakukhumba Themba
Ŵaisrayeli ŵati ŵapempha themba, Yehova wakasankha Sauli kuti waŵe themba lawo. Chifukwa wuli Yehova wakamuleka Sauli na kusora Davide?


text: 13 Ndipo chinjoka chikimilira pa mchenga wa nyanja.Ndipo nkhawona chikoko+ chikuzuwuka mu nyanja,+ cha masengwe* 10 na mitu 7, ndipo pa masengwe ghake pakaŵa mphumphu* 10, kweni pa mitu yake pakaŵa mazina ghamuyuyuro.2 Sono chikoko icho nkhawona chikaŵa nga ni nyalubwe, kweni malundi ghake ghakaŵa ghakukozgana na gha nkhalamira, ndipo mulomo wake ukaŵa nga ni mulomo wa nkhalamu. Chinjoka+ chikapeleka ku chikoko nkhongono zake na chitengo chake* na mazaza ghake ghakuru.+3 Nkhawona kuti umoza wa mitu yake ukaŵa nga wapwetekeka pafupi kufwa, kweni chilonda chake chikapora,+ ndipo charu chose chapasi chikalondezga chikoko mwakuzukuma.4 Ŵakasopa chinjoka chifukwa chikapeleka mazaza ku chikoko, ndipo ŵakasopa chikoko na mazgu ghakuti: “Ni njani wali nga ntchikoko, ndipo ni njani wangarwa nacho nkhondo?”5 Chikoko chikapika mulomo wakuyowoya vinthu vikuru na miyuyuro, ndiposo chikapika mazaza kuti chichite nthena myezi 42.+6 Chikajura mulomo wake kumuyowoyera muyuyuro+ Chiuta, kuyuyura zina lake na malo ghake ghakukhalapo, na awo ŵakukhala kuchanya.+7 Chikazomerezgeka kurwa nkhondo na ŵatuŵa na kuŵathereska,+ ndipo chikapika mazaza pa fuko lililose, ŵanthu, lulimi,* na mtundu.8 Ndipo wose awo ŵakukhala pa charu chapasi ŵachisopenge. Kufuma apo charu chikambira, palije zina la yumoza wa iwo ilo lili kulembeka mu mupukutu wa umoyo+ wa Mwana wa mberere uyo wakakomeka.+9 Usange munthu wali na khutu, wapulike.+10 Usange munthu walutenge ku wuzga, wazamuluta ku wuzga. Usange munthu wakomenge na lupanga,* wakwenera kukomeka na lupanga.+ Apa ndipo ŵatuŵa+ ŵakukhumbikwira kulongora kuzizipizga+ na chipulikano.+11 Ndipo nkhawona chikoko chinyake chikutumphuka kufuma pa charu chapasi. Chikaŵa na masengwe ghaŵiri nga ni mwana wa mberere, kweni chikamba kuyowoya nga ntchinjoka.+12 Chikagwiliskira ntchito mazaza ghose gha chikoko+ chakwamba pamaso pake. Ndipo chikuchitiska charu chapasi na awo ŵakukhalamo kuti ŵasopenge chikoko chakwamba, icho chilonda chake chikapora.+13 Ndipo chikuchita vimanyikwiro vikuru, mwakuti chikuchitiska nanga ni moto kukhira kufuma kuchanya kwiza pa charu chapasi, pamaso pa ŵanthu.14 Chikupuluska awo ŵakukhala pa charu chapasi, chifukwa cha vimanyikwiro ivyo chikazomerezgeka kuchita pamaso pa chikoko. Chikuphalira awo ŵakukhala pa charu chapasi kuti ŵapange chikozgo+ cha chikoko icho chikapwetekeka na lupanga kweni chikachira.+15 Ndipo chikazomerezgeka kuti chipeleke mvuchi* ku chikozgo cha chikoko, mwakuti chikozgo cha chikoko chiyowoyenge na kukomeska wose awo ŵakukana kusopa chikozgo cha chikoko.16 Chikukoserezga ŵanthu wose, ŵachoko na ŵakuru, ŵasambazi na ŵakavu, ndiposo ŵanangwa na ŵazga, kuti ŵaŵe na chimanyikwiro pa woko lawo lamalyero panji pa visko vyawo.+17 Nakuti munthu waliyose uyo walije chimanyikwiro cha zina+ la chikoko panji nambara ya zina lake+ waleke kugura panji kuguliska.18 Apa ndipo pakukhumbikwa vinjeru: Uyo wali na mahara wapendesere nambara ya chikoko, chifukwa ni nambara ya munthu, ndipo nambara yake ni 666.+


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kufwatuka ku ngongoli mu chaka cha 7 chilichose (1-6)
-
Kovwira ŵakavu (7-11)
-
Kufwatura muzga mu chaka cha 7 chilichose (12-18)
-
Kutuŵiska mwana wakwamba kubabika wa vinyama (19-23)
15 “Paumaliro wa chaka chilichose cha 7 muzomerezgenge munthu kufwatuka.+
2 Pakufwatura muchitenge nthena: Waliyose wafwaturenge mzengezgani wake uyo wali nayo na ngongoli. Wangalozganga ngongoli yayi kwa mzengezgani panji mubali wake, chifukwa yamuŵa nyengo yakufwatulira kwa Yehova.+
3 Ungalozga mulendo kuti wawezge ngongoli,+ kweni mubali wako umufwature ku ngongoli yiliyose iyo wangaŵa nayo kwa iwe.
4 Paŵavye yumoza wa imwe waŵe mukavu, chifukwa Yehova wamumutumbikani nadi+ mu charu icho Yehova Chiuta winu wakumupani kuti mupoke kuŵa chiharo chinu.
5 Ivi vyamuchitika pekha usange mwamupulikira lizgu la Yehova Chiuta winu na kusunga mwakupwelelera dango lose ili, ilo nkhumupani muhanya uno.+
6 Yehova Chiuta winu wamumutumbikani nga umo walayizgira, ndipo mwamubwerekeska mitundu yinandi kweni imwe mwamubwereka chara.+ Mwamuwusa mitundu yinandi, kweni iwo ŵamumuwusani yayi.+
7 “Usange yumoza wa ŵabali ŵako wakavuka mu umoza wa misumba ya mu charu icho Yehova Chiuta wako wakukupa, unganonopeskanga yayi mtima wako panji kuŵa mukaka kwa mubali wako mukavu.+
8 Umujulire woko lako mwawanangwa+ na kumubwereka chilichose icho wakukhumbikwira panji icho wakusoŵerwa.
9 Uchenjere, uleke kuŵa na fundo yiheni mu mtima wako yakuti: ‘Chaka cha 7, icho ni chaka chakufwatulira ŵanthu chasendelera,’+ na kumulaŵiska waka mubali wako mukavu kwambura kumupa kanthu. Usange iyo walilira kwa Yehova, iwe uŵenge wakwananga.+
10 Umupeko kanthu mwawanangwa, ndipo ungamupanga+ mwakukwenyelera yayi. Pa chifukwa ichi lekani Yehova Chiuta wako wamukutumbika mu milimo yose na pa vyose ivyo ukuchita.+
11 Pakuti nyengo zose ŵakavu ŵamuŵamo mu charu.+ Lekani nkhukuphalira kuti: ‘Ukajulirenge woko mwawanangwa mubali wako wakusuzgika na mukavu mu charu chako.’+
12 “Usange yumoza wa ŵabali ŵako, Muhebere mwanalume panji mwanakazi, waguliskika kwa iwe ndipo wakuteŵetera vyaka 7, mbwenu mu chaka cha 7 umufwature.+
13 Para ukumufwatura, ungamuwezganga mawoko ghawaka chara.
14 Umupe mwawanangwa vinthu vyakufuma mu mskambo wako, malo ghakupwanthirapo mbuto, na malo ghakwengerapo mafuta na kukamiramo mpheska. Umupeko kuyana na umo Yehova Chiuta wako wakutumbikira.
15 Kumbuka kuti ukaŵa muzga mu charu cha Eguputo ndipo Yehova Chiuta wako wali kukuwombora. Lekani nkhukupa dango ili muhanya uno.
16 “Kweni usange iyo wakuti kwa iwe: ‘Nifumengeko yayi kwa imwe,’ chifukwa chakuti wakukutemwa iwe na ŵamunyumba yako, pakuti wakaŵa wakukondwa kukhala nawe,+
17 mbwenu utore chitungo, umudolore khutu lake pakunyekezgera ku chijaro, ndipo waŵenge muzga wako umoyo wake wose. Ndimo uchitireso na muzga wako mwanakazi.
18 Chingaŵanga chinonono yayi kwa iwe kumufwatura kuti wafumeko kwa iwe, chifukwa vyaka 6 ivyo wakuteŵetera iwe vikuluska kaŵiri malipiro agho waganyu wakupokera, ndipo Yehova Chiuta wako wakutumbika mu vyose ivyo wachita.
19 “Chanalume chilichose chakwamba kubabika cha ng’ombe na mberere panji mbuzi, uvipatulire kwa Yehova Chiuta wako.+ Chakwamba kubabika cha ng’ombe zako ungachitiranga ntchito yiliyose yayi, nanga nkhumeta maweya gha mberere zako zakwamba kubabika.
20 Iwe na ŵamunyumba yako mukavilyerenge pamaso pa Yehova Chiuta winu chaka na chaka mu malo agho Yehova wamusora.+
21 Kweni usange yili na kalema, yakupendera, yachibulumutira, panji kafukwa kanyake kalikose, ungayipelekanga yayi kwa Yehova Chiuta wako.+
22 Uyilyerenge mu misumba yako, munthu wakufipirwa na wakutowa wangaryako, nga umo ukulyera mphoyo na mbaŵala.+
23 Kweni ndopa zake pera ungaryanga yayi.+ Uzithire pasi nga ni maji.+
Tumizgani
Tumizgani
Dotoronome 15
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=5&Chapter=15&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D5%26Chapter%3D15%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 11 Rehobowamu wakati wafika ku Yerusalemu, nyengo yeneyiyo wakawunganya nyumba ya Yuda na Benjamini,+ vinkhara vyakusambizgika nkhondo* 180,000, kuti ŵarwe na Israyeli, kuwezgeraso ufumu kwa Rehobowamu.+2 Penepapo mazgu gha Yehova ghakiza kwa Shemaya+ munthu wa Chiuta waunenesko kuti:3 “Phalira Rehobowamu mwana wa Solomoni themba la Yuda na Israyeli yose mu Yuda na Benjamini kuti,4 ‘Yehova wakuti: “Mungakweranga chara kukarwa na ŵabali ŵinu. Waliyose wa imwe wawelere ku nyumba yake, pakuti ichi chafumira kwa ine.”’”+ Ntheura ŵakapulikira mazgu gha Yehova na kuwelera kukwawo, ŵakaluta chara kukarwa na Yerobowamu.5 Rehobowamu wakakhalanga mu Yerusalemu ndipo wakazenga misumba ya malinga ghakukhora mu Yuda.6 Ntheura wakazenga* Betelehemu,+ Etamu, Tekowa,+7 Beti-zuri, Soko,+ Adulamu,+8 Gati,+ Maresha, Zifu,+9 Adorayimu, Lakishi,+ Azeka,+10 Zora, Ayijaloni,+ na Heburoni,+ misumba ya malinga ghakukhora iyo yikaŵa mu Yuda na Benjamini.11 Wakakhozgaso misumba ya malinga ghakukhora, wakaŵikamo ŵalongozgi na kuŵapa chakurya, mafuta, na vinyo.12 Mu misumba yakupambanapambana wakaŵikamo viskango vikuruvikuru na mikondo, wakayikhozga chomene. Ndipo wakalutilira kuwusa Yuda na Benjamini.13 Ŵasembe na Ŵalevi awo ŵakaŵa mu Israyeli yose ŵakakolerana nayo, ŵakafumamo mu vigaŵa vyawo vyose ivyo ŵakakhalangamo.14 Ŵalevi ŵakaleka malo ghawo ghakuliskako viŵeto na katundu wawo,+ ŵakiza ku Yuda na Yerusalemu, chifukwa Yerobowamu na ŵana ŵake ŵakaŵalekeska mulimo wa kuŵa ŵasembe ŵa Yehova.+15 Yerobowamu wakimika ŵasembe ŵake kuti ŵateŵetenge mu malo ghapachanya,+ kuteŵetera viŵanda+ vyakukozgana na mbuzi* na vikozgo vya matholi ivyo wakapanga.+16 Ŵanthu awo ŵakaŵikapo mtima kupenja Yehova Chiuta wa Israyeli ŵakalondezga ŵasembe na Ŵalevi kufuma mu mafuko ghose gha Israyeli, ŵakiza ku Yerusalemu kuzakapeleka sembe kwa Yehova Chiuta wa ŵasekuru ŵawo.+17 Ŵakakhozga uthemba wa Yuda vyaka vitatu, ndipo ŵakakolerana na Rehobowamu mwana wa Solomoni, pakuti ŵakenda mu nthowa ya Davide na Solomoni vyaka vitatu.18 Rehobowamu wakatora Mahalati mwana msungwana wa Yerimoti mwana wa Davide kuŵa muwoli wake. Nyina wa Mahalati wakaŵa Abihayili mwana msungwana wa Eliyabu+ mwana wa Yese.19 Nyengo yikati yajumphapo wakamubabira ŵana aŵa: Yewushi, Shemariya, na Zahamu.20 Pamanyuma wakatora Maka muzukuru wa Abisalomu.+ Ndipo wakamubabira Abiya,+ Atayi, Ziza, na Shelomiti.21 Rehobowamu wakatemwa chomene Maka muzukuru wa Abisalomu kuluska ŵawoli ŵanyake wose na ŵanakazi+ ŵanyake. Wakaŵa na ŵawoli 18 na ŵanakazi ŵanyake 60, ndipo wakababa ŵana ŵanalume 28 na ŵanakazi 60.22 Ntheura Rehobowamu wakimika Abiya mwana wa Maka kuŵa mulara na mulongozgi wa ŵabali ŵake, pakuti wakakhumbanga kumwimika kuŵa themba.23 Kweni wakachita mwamahara, wakatuma* ŵana ŵake ŵanyake mu vigaŵa vyose vya charu cha Yuda na Benjamini, ku misumba yose ya malinga ghakukhora,+ wakaŵapa vinthu vinandi na kuŵatolera ŵanakazi ŵanandi.


text: 4 “Wona, ndiwe wakutowa, wakutemweka wane.Wona, ndiwe wakutowa.Mu chidiko chako, maso ghako ghakukozgana na gha nkhunda.Sisi lako lili nga ni mskambo wa mbuzi,Izo zikukhira mapiri gha Giliyadi.+2 Mino ghako ghali nga ni mskambo wa mberere izo zameteka wakaIzo zafuma kukageziskika,Zose zikubaba ŵana ŵaŵiriŵaŵiri,Ndipo palije iyo yazgeŵeska mwana wake.3 Milomo yako yili nga wuzi uswesi,Ndipo kayowoyero kako nkhakukondweska.Nga ntchiŵalukwa cha marimoniNdimo ghaliri matama* ghako mu chidiko chako.4 Singo yako+ yili nga ntchigongwe cha Davide,+Chakuzengeka na malibweApo papayikika viskango vikwi,Viskango vyose vya vinkhara.+5 Mabere ghako ghaŵiri ghali nga nthwana tuŵiri,Twana twamuleza twa mphoyo,+Uto tukurya pakati pa maluŵa.”6 “M’paka kamphepo kapute* ndipo mifwiri yichimbire,Nilutenge ku phiri la mureNa ku kaphiri ka lubani.”+7 “Uli wakutowa palipose, wakutemweka wane,+Mwa iwe mulije kalema.8 Tiye tifumeko ku Lebanoni, mwali wane,Tiye tifumeko ku Lebanoni.+Khira pachanya pa Amana,Pachanya pa Seniri, mutununtha wa Heremoni,+Kufuma mu mphanji za nkhalamu, mu mapiri gha ŵanyalubwe.9 Watora mtima wane,+ mudumbu wane, mwali wane,Watora mtima wane pakunilaŵiska kamoza na maso ghako,Na chitoweskero chimoza cha mu singo yako.10 Chitemwa chako ntchakutowa nadi,+ mudumbu wane, mwali wane!Chitemwa chako ntchiwemi chomene kuluska vinyo,+Sungu la mafuta ghako likuluska vyakununkhira vilivyose.+11 Milomo yako, mwali wane, yikunthonya uchi wa ku chisa.+Uchi na mkaka vili kusi ku lulimi lwako,+Sungu la vyakuvwara vyako lili nga ni sungu la Lebanoni.12 Mudumbu wane, mwali wane, wali nga ni munda uwo wajalirika,Munda wakujalirika, mbwiwi iyo yabenekelereka skee.13 Mphukira zako* ni paradiso* wa makuni gha marimoni,Muli vipambi viwemi chomene, mbuto za kofa na sipikenadi,14 Sipikenadi+ na safuroni, mujuŵa*+ na sinamoni,+Na makuni ghose ghakununkhira, mure na aloyi,+Pamoza na vyakununkhira vyose viwemi chomene.+15 Ndiwe mbwiwi ya mu munda, chisimi cha maji ghawemi,Na tumilonga uto tukufuma ku Lebanoni.+16 Wuka, iwe mphepo yakumpoto,Zanga, iwe mphepo yamwera.Muthutire* pa munda wane.Vyakununkhira vyake vithaze.”“Wakutemweka wane wize mu munda wakeWarye vipambi vyake vyakunowa chomene.”


text:
GONGWE LA MULINDA JUNE 2014
Kasi Ciuta Wakuti Wuli pa Nkhani ya Kukhweŵa Hona?
Para mwamanya umo wakuwonera nkhani iyi, vimovwiraninge kuleka.
Suzgo ya Caru Cose
Cifukwa wuli yikulutilira nangauli ŵanthu ŵayezgayezga comene kuti ŵayimazge?
Kasi Ciuta Wakuti Wuli pa Nkhani ya Kukhweŵa Hona?
Baibolo likuzunurapo yayi hona, ipo tingamanya wuli?
Kasi Muli Kuyezgapo Cingwa ca Umoyo?
Cifukwa wuli Yesu wakati iyo ni cingwa ca umoyo kweniso cingwa cakufuma kucanya?
Kasi Pali Cigomezgo Wuli ku Ŵasekuru Ŵane Awo Ŵali Kufwa?
Baibolo likuti Ciuta wazamuwuska na ŵanthu ŵambura urunji wuwo. Kasi wazamucitiraci nthena?
Ŵanthu Ŵatatu Awo Ŵakapenjanga Unenesko, Kasi Ŵakasanga Vici?
Capito, Cellarius, na Campanus wose ŵakacita cinthu ico cikaŵatinkhiska ku Chalichi la Katolika na Ŵanthu Awo Ŵakakhumbanga Kusintha Vinthu.
Mafumbo Agho Baibolo Likuzgora
Kasi cilato ici cizamufiskika?
Zinyake izo Zalongoreka mu Magazini
Kasi Chiuta Ndiyo Wakwambiska Masuzgo?
Chifukwa wuli masuzgo ghakuwira waliyose, nanga ni awo ŵakuteŵetera Chiuta?


text:
MUTU 21
Wakaŵa mu Sunagoge ku Nazarete
YESU WAKAŴAZGA MUPUKUTU WA YESAYA
ŴANTHU KU NAZARETE ŴAKAKHUMBA KUKOMA YESU
Ŵanthu mu Nazarete ŵakwenera kuti ŵakakondwa chomene. Kumasinda uku, Yesu wakaŵa kalipentara mu msumba uwu pambere wandalute kwa Yohane kuti wakabatizike. Kweni sono wakumanyikwa kuti ni munthu wakuchita minthondwe. Ŵanthu ŵa ku Nazarete ŵakanweka kuwona minthondwe iyi mu chikaya chawo.
Ŵanthu ŵakakondwa chomene kuwona Yesu wakunjira mu sunagoge, kuyana na kaluso kake. Mu sunagoge ili ŵakalombanga na kuŵazga mabuku gha Mozesi, nga umo ŵakachitiranga “sabata yiliyose.” (Milimo 15:21) Ŵakaŵazgangaso uchimi. Apo Yesu wakimilira kuti waŵazge, wakwenera kuti wakamanya ŵanthu ŵanandi chifukwa chakuti ku sunagoge ili ndiko wakasopanga. Ŵakamupa mupukutu wa buku la uchimi wa Yesaya. Wakasanga malo agho ghakayowoyanga vya munthu wakuphakazgika na mzimu wa Yehova. Mazuŵa ghano, mazgu agha ghali pa Yesaya 61:1, 2.
Yesu wakaŵazga umo munthu wakulayizgika uyu wazamupharazgira kufwatulika kwa ŵazga, kujura maso gha ŵachibulumutira, kweniso kwiza kwa chaka cha Yehova chakulongolera lusungu. Yesu wakapeleka mupukutu uwu kwa muteŵeti na kukhala pasi. Waliyose wakadodoliskanga Yesu. Pamasinda wakayowoya nyengo yitaliko. Wakayowoyaso mazgu ghakuti: “Muhanya uno lemba ilo mwapulika lafiskika.”—Luka 4:21.
Ŵanthu ŵakazizwa chomene na “mazgu ghawemi ghakufuma mu mulomo wake,” ndipo ŵakayowoyeskananga kuti: “Asi uyu ni mwana wa Yosefe?” Pakuwona kuti ŵanthu aŵa ŵakakhumbanga kuti wachite minthondwe iyo ŵakapulikanga kuti wakuchita, Yesu wakati: “Kwambura kukayika muzamuniyowoyera ntharika iyi, ‘Wakuchizga, jichizga wekha. Uchite na muno wuwo mu charu cha kwako vinthu ivyo tikapulika kuti ukachita mu Kaperenaumu.’” (Luka 4:22, 23) Ŵanthu awo ŵakamumanyanga ŵakawona kuti ntchiwemi kuti Yesu wachizge dankha ŵanthu ŵakwake. Ŵakakhumbanga kuti iwo ndiwo ŵadankhe kovwirika. Ntheura ŵakawona kuti Yesu waŵayuyura.
Pakuti Yesu wakamanya ivyo ŵakaghanaghananga, wakaŵaphalira vinthu vinyake ivyo vikachitika mu Israyeli kale. Wakaŵaphalira kuti mu Israyeli mukaŵa vyokoro vinandi mu nyengo ya Eliya. Kweni Eliya wakatumika kwa vyokoro ivi chara. M’malo mwake, wakaluta kwa chokoro icho chikaŵa cha mtundu unyake, cha fuko la Israyeli yayi. Chokoro ichi chikakhalanga mu tawuni ya Zarefati, iyo yikaŵa kufupi na Sidoni. Uku ndiko Eliya wakachita munthondwe, wakawuska mwana wa chokoro ichi. (1 Mathemba 17:8-16) Kweniso mu nyengo ya Elisha, mukaŵa ŵavyoni ŵanandi mu Israyeli, kweni ntchimi iyi yikachizga Namani wa ku Siriya.—2 Mathemba 5:1, 8-14.
Kasi ŵanthu ŵa mu chikaya cha Yesu aŵa ŵakachita wuli ŵati ŵapulika nkhani iyo ŵakawonanga kuti ni mbiri yakale ndipo yikuvumbura waka kuti mbapusikizgi kweniso ŵalije chipulikano? Ŵanthu mu sunagoge ŵakakwiya, ŵakawuka na kuguguzira Yesu kuwaro. Ŵakamutolera pa chigodobu cha phiri ilo pakaŵa msumba wa Nazarete, ndipo ŵakakhumbanga kumugodobolera musi. Kweni Yesu wakachimbira, wakapona mu mawoko ghawo. Sono Yesu wakakhilira ku Kaperenaumu. Malo agha ghakaŵa mumphepete mwa Nyanja ya Galileya, chakumpoto.


text: Kwa wakulongozga sumu. Yichunikire pa “Kuparanya Yayi.” Salimo la Davide. Mikitamu.* Apo Sauli wakatuma ŵanthu kuti ŵakamukhazge Davide ku nyumba yake na kumukoma.+59 Nithaskani ku ŵalwani ŵane, A Chiuta wane.+Nivikilirani ku awo ŵakuniwukira.+2 Nithaskani ku awo ŵakuchita uheni,Niponoskani ku ŵanthu ŵankhaza.*3 Wonani, ŵakukhazga kuti ŵanivwandamire.+Ŵanthu ŵankhongono ŵaniwukira,Kweni ntchifukwa chakuti nagaluka panji kwananga yayi,+ A Yehova.4 Nangauli nindabude, ŵakuchimbira kuti ŵaniwukire.Wukani apo nkhumuchemani, muwone.5 Pakuti imwe, A Yehova Chiuta wa mawumba, ndimwe Chiuta wa Israyeli.+Wukani, mulazgire ku mitundu yose.Mungalongoranga lusungu chara kwa wose awo ŵakwendera mphiska.+ (Selah)6 Mise yiliyose ŵakwiza.+Ŵakutoloma* nga ni ntcheŵe+ na kuyingayinga mu msumba.+7 Wonani ivyo vikufuma mu mulomo wawo.Milomo yawo yili nga ni malupanga,+Chifukwa ŵakuti: “Ni njani wakupulika?”+8 Kweni imwe, A Yehova, muŵasekenge.+Mitundu yose muyigoskenge.+9 Imwe nkhongono zane, nikhazgenge imwe.+Pakuti Chiuta ntchigongwe chane chakukhora.+10 Chiuta uyo wakulongora lusungu* wanovwirenge.+Chiuta wanichitiskenge kuti nilaŵiske pa ŵalwani ŵane mwauchatonda.+11 Mungaŵakomanga yayi kuti ŵanthu ŵane ŵaleke kuluwa.Na nkhongono zinu, muŵayungwiske,Muŵawiskire pasi, A Yehova, chiskango chithu.+12 Mphanyi ŵakoleka na kunotha kwawo,Chifukwa cha kwananga kwa mulomo wawo, mazgu gha milomo yawo,+Chifukwa cha kutemba na upusikizgi ivyo ŵakuyowoya.13 Ŵamalani na ukali winu.+Ŵamalani, ŵaleke kuŵakoso.Ŵamanye kuti Chiuta wakuwusa mwa Yakhobe na ku vigoti vya charu chapasi.+ (Selah)14 Ŵalekani ŵizeso namise.Ŵatolome* nga ni ntcheŵe na kuyingayinga mu msumba.+15 Ŵalekani ŵayingeyinge kupenja chakurya.+Ŵangakhutanga yayi panji kusanga malo ghakugona.16 Kweni ine, niyimbenge vya nkhongono zinu,+Mulenji niyowoyenge mwachimwemwe vya lusungu* lwinu.Pakuti ndimwe chigongwe chane chakukhora+Na malo ghane ghakuchimbilirako mu nyengo ya suzgo.+17 Imwe nkhongono zane, nimwimbiraninge malumbo,+Pakuti Chiuta ntchigongwe chane chakukhora, Chiuta uyo wakunilongora lusungu.*+